REGOLAMENT TA’ IMPLIMENTAZZJONI TAL-KUMMISSJONI (UE) 2020/1428

tat-12 ta’ Ottubru 2020

li jimponi dazju anti-dumping proviżorju fuq l-importazzjonijiet ta’ estrużjonijiet tal-aluminju li joriġinaw mir-Repubblika tal-Poplu taċ-Ċina

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta’ Ġunju 2016 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Unjoni Ewropea (1) (“ir-Regolament bażiku”), u b’mod partikolari l-Artikolu 7 tiegħu,

Wara li kkonsultat lill-Istati Membri,

Billi:

1. PROĊEDURA

1.1. Tnedija

(1) Fl-14 ta’ Frar 2020, il-Kummissjoni Ewropea (“il-Kummissjoni”) nediet investigazzjoni anti-dumping fir-rigward tal-importazzjonijiet fl-Unjoni ta’ estrużjonijiet tal-aluminju li joriġinaw mir-Repubblika tal-Poplu taċ-Ċina (“iċ-Ċina” jew “il-pajjiż ikkonċernat”) abbażi tal-Artikolu 5 tar-Regolament bażiku.

(2) Il-Kummissjoni nediet l-investigazzjoni wara li tressaq ilment fit-3 ta’ Jannar 2020 (l-“ilment”) mill-assoċjazzjoni European Aluminium (“l-ilmentatur”). L-ilmentatur irrappreżenta aktar minn 25 % mill-produzzjoni totali tal-Unjoni ta’ estrużjonijiet tal-aluminju. L-ilment kien fih evidenza ta' dumping u tad-dannu li rriżulta.

(3) Fuq din il-bażi, il-Kummissjoni kkunsidrat li l-ilment kien fih biżżejjed evidenza biex tiġġustifika l-bidu tal-investigazzjoni.

1.2. Reġistrazzjoni

(4) Wara talba mill-ilmentatur appoġġjata mill-evidenza meħtieġa, il-Kummissjoni għamlet l-importazzjonijiet tal-prodott ikkonċernat soġġetti għar-reġistrazzjoni skont l-Artikolu 14(5) tar-Regolament bażiku mir-Regolament ta' Implimentazzjoni tal-Kummissjoni (UE) 2020/1215 (2).

1.3. Partijiet interessati

(5) Fin-Notifika ta’ Bidu (3), il-Kummissjoni stiednet lill-partijiet interessati biex jikkuntattjawha sabiex jipparteċipaw fl-investigazzjoni. Barra minn hekk, il-Kummissjoni infurmat speċifikament lill-ilmentatur, lill-produtturi tal-Unjoni magħrufa, lill-assoċjazzjonijiet tal-aluminju nazzjonali tal-Unjoni, lill-produtturi esportaturi magħrufa, lill-awtoritajiet taċ-Ċina, lill-importaturi magħrufa, lin-negozjanti u lill-utenti magħrufa dwar it-tnedija tal-investigazzjoni u stednithom jipparteċipaw.

(6) Il-partijiet interessati kellhom l-opportunità jikkummentaw dwar it-tnedija tal-investigazzjoni u li jitolbu seduta ta’ smigħ mal-Kummissjoni u/jew mal-Uffiċjal tas-Smigħ fil-proċedimenti kummerċjali. Dawk il-partijiet li talbu ngħataw l-opportunità li jinstemgħu.

1.4. Kummenti dwar il-bidu

(7) Il-Kummissjoni rċeviet kummenti mingħand żewġ importaturi (Airoldi u Kastens u Knauer) dwar il-bidu. Il-Kummissjoni kkunsidrat il-kummenti kollha u indirizzathom fit-taqsimiet ta’ hawn taħt.

1.5. Kampjunar

(8) Fin-Notifika ta’ Bidu tagħha, il-Kummissjoni ddikjarat li hija tista’ tieħu kampjun mill-partijiet interessati f’konformità mal-Artikolu 17 tar-Regolament bażiku.

1.5.1. Kampjunar tal-produtturi tal-Unjoni

(9) Fin-Notifika ta’ Bidu tagħha, il-Kummissjoni ddikjarat li hija kienet proviżorjament għażlet kampjun ta’ produtturi tal-Unjoni. Il-Kummissjoni għażlet il-kampjun abbażi tal-ogħla kwantità rappreżentattiva ta’ produzzjoni u bejgħ fis-suq tal-Unjoni li setgħet tiġi investigata b’mod raġonevoli fiż-żmien disponibbli. Dan il-kampjun kien jikkonsisti mill-ikbar erba’ produtturi tal-Unjoni f’termini ta’ produzzjoni u bejgħ. Il-kampjun magħżul ipproduċa u biegħ firxa wiesgħa ħafna ta’ prodotti, inklużi l-erba’ tipi ta’ prodotti bażiċi (żbarri u vireg, profili solidi, profili vojta, pajpijiet u tubi) u ammonta għal ftit inqas minn 10 % tal-produzzjoni u l-bejgħ fis-suq tal-Unjoni. Il-Kummissjoni stiednet lill-partijiet interessati biex jikkummentaw dwar il-kampjun proviżorju.

(10) European Aluminium ippreżentat li, billi l-kampjun kien ibbażat fuq l-akbar produtturi, huwa possibbli ma jiġix identifikat id-dannu fl-intier tiegħu. Din il-pretensjoni kienet ibbażata fuq il-fatt li produtturi iżgħar kienu jirrappreżentaw l-akbar kwantità ta’ produzzjoni u bejgħ u li dawn il-kumpaniji ma kinux jibbenefikaw minn ekonomiji ta’ skala bħall-akbar produtturi. European Aluminium ipproponiet li żewġ kumpaniji addizzjonali jiġu inklużi fil-kampjun, li hija sostniet ukoll li jkun jippermetti kopertura akbar tas-swieq tal-utenti finali.

(11) Il-Kummissjoni vvalutat il-pretensjoni u ddeċidiet li żżomm il-kampjun oriġinali tagħha. Għalkemm ftit kumpaniji li setgħu jissodisfaw il-kriterji legali biex jitqiesu bħala SMEs ipprovdew informazzjoni dwar il-kampjunar, huma rrappreżentaw biss proporzjon marġinali tal-produzzjoni u l-bejgħ fl-Unjoni. Il-produtturi ż-żgħar imsemmija minn European Aluminium fil-fatt kienu kbar wisq biex jikkwalifikaw bħala SMEs. Għalhekk, il-Kummissjoni ma kellha l-ebda raġuni oġġettiva biex tirrevedi l-kampjun jew biex tinkludi ż-żewġ kumpaniji proposti minn European Aluminium.

(12) Għalhekk, il-Kummissjoni qieset li l-kampjun kien rappreżentattiv tal-industrija tal-Unjoni abbażi tal-informazzjoni disponibbli fil-fajl tal-każ.

1.5.2. Kampjunar tal-importaturi

(13) Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta’ Bidu.

(14) Sitt importaturi mhux relatati pprovdew l-informazzjoni mitluba u qablu li jiġu inklużi fil-kampjun. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ żewġ importaturi fuq il-bażi tal-akbar volum rappreżentattiv ta’ bejgħ ta’ prodotti taħt investigazzjoni li joriġinaw mir-Repubblika tal-Poplu taċ-Ċina matul il-perjodu ta’ investigazzjoni. F’konformità mal-Artikolu 17(2) tar-Regolament bażiku, l-importaturi kollha magħrufa kkonċernati ġew ikkonsultati dwar l-għażla tal-kampjun. Il-Kummissjoni ma rċeviet l-ebda kumment f’dan ir-rigward.

(15) Importatur wieħed (Airoldi Metalli S.p.A.) sostna li l-importaturi ewlenin, b’mod partikolari mill-Ġermanja, ma kinux qed jieħdu sehem fl-investigazzjoni, li jfisser li l-analiżi tas-suq imwettqa mis-servizzi tal-Kummissjoni kemm fir-rigward tad-dannu kif ukoll tad-dumping ma tikkorrispondix għar-realtà ekonomika tal-industrija.

(16) L-importaturi kollha ġew infurmati bil-bidu tal-investigazzjoni permezz tan-Notifika ta’ bidu ppubblikata fil-Ġurnal Uffiċjali u ngħataw l-opportunità li jikkooperaw u li jiġu inklużi fil-kampjun. Barra minn hekk, għalkemm il-kooperazzjoni tal-importaturi kienet baxxa, kien hemm kooperazzjoni mill-Ġermanja, inkluż wieħed mill-importaturi fil-kampjun.

(17) Għalhekk, il-Kummissjoni qieset li l-kampjun kien rappreżentattiv abbażi tal-informazzjoni dwar il-kampjunar disponibbli fil-fajl tal-każ.

1.5.3. Il-kampjunar tal-produtturi esportaturi fiċ-Ċina

(18) Biex tiddeċiedi jekk it-teħid ta' kampjun kienx meħtieġ u, jekk iva, biex tagħżel kampjun, il-Kummissjoni talbet lill-produtturi esportaturi kollha fiċ-Ċina biex jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-Missjoni tar-Repubblika tal-Poplu taċ-Ċina biex tidentifika u/jew tikkuntattja lil produtturi esportaturi oħra, jekk hemm, li jistgħu jkunu interessati jipparteċipaw fl-investigazzjoni.

(19) Sebgħa u tletin produttur esportatur fiċ-Ċina pprovdew l-informazzjoni mitluba u qablu li jiġu inklużi fil-kampjun qabel l-iskadenza stipulata. Tnejn minn dawk il-produtturi esportaturi pprovdew l-informazzjoni mitluba wara l-iskadenza ddikjarata. It-tweġibiet tagħhom ġew ikkunsidrati, iżda mhux inklużi fil-kampjun fi stadju aktar tard, peress li ma kinux fost l-akbar fir-rigward tal-volum tal-esportazzjonijiet. F’konformità mal-Artikolu 17(1) tar-Regolament bażiku, il-Kummissjoni għażlet kampjun ta’ tliet gruppi li kkooperaw ta’ produtturi esportaturi abbażi tal-akbar volum rappreżentattiv ta’ esportazzjonijiet lejn l-Unjoni li seta’ jkun raġonevolment investigat fiż-żmien disponibbli, li jirrappreżenta 28.1 % tal-esportazzjonijiet totali.

(20) F’konformità mal-Artikolu 17(2) tar-Regolament bażiku, il-Kummissjoni kkonsultat il-produtturi esportaturi ta’ estrużjonijiet tal-aluminju magħrufa kollha u l-awtoritajiet taċ-Ċina dwar l-għażla tal-kampjun. Il-Kummissjoni ma rċeviet l-ebda kumment dwar l-għażla preliminari tagħha.

1.6. Eżaminar individwali

(21) Tnejn u għoxrin produttur esportatur fiċ-Ċina indikaw l-intenzjoni tagħhom li jitolbu eżami individwali skont l-Artikolu 17(3) tar-Regolament bażiku. Madankollu, żewġ produtturi esportaturi biss issottomettew kwestjonarji mimlijin sal-iskadenza stipulata. F’dan l-istadju, minħabba l-limiti ta’ żmien, il-Kummissjoni ma setgħetx tikkunsidra dawk it-talbiet. Għalhekk, hija se tiddeċiedi jekk tagħmilx eżami individwali fl-istadju definittiv tal-investigazzjoni.

1.7. Tweġibiet għall-kwestjonarju

(22) Il-Kummissjoni talbet lill-partijiet li ġejjin biex jipprovdu tweġiba għall-kwestjonarju (4): Produtturi tal-Unjoni — Constellium Decin s.r.o., Decin, iċ-Ċekja — Hydro Extrusion Hungary k.f.t, Székesfehérvár, l-Ungerija — Impol d.o.o., Slovenska Bistrica, is-Slovenja — ST Extruded Products GmbH, Vogt, il-Ġermanja Assoċjazzjoni tal-produtturi tal-Unjoni — European Aluminium, Brussell, il-Belġju Importaturi mhux relatati — Airoldi Metalli S.p.A. — mejo Metall Josten GmbH & Co. Produtturi esportaturi — Liaoning Zhongwang Group, magħmul minn żewġ produtturi esportaturi: (i) Liaoning Zhongwang Group Co., Ltd.; u, (ii) Yingkou Zhongwang Aluminium Business Co., Ltd; — Haomei Group, magħmul minn żewġ produtturi esportaturi: (i) Guangdong Haomei New Materials Co., Ltd.; u, (ii) Guangdong King Metal Light Alloy Technology Co., Ltd; u, — Press Metal Group, magħmul minn żewġ produtturi esportaturi: (i) Press Metal International Ltd.; u, (ii) Press Metal International Technology Ltd.

(23) Il-Kummissjoni rċeviet tweġibiet għall-kwestjonarju mingħand l-erba’ produtturi tal-Unjoni fil-kampjun, l-assoċjazzjoni tal-produtturi tal-Unjoni, iż-żewġ importaturi mhux relatati inklużi fil-kampjun, utent wieħed (Alstom Holdings), u żewġ gruppi ta’ produtturi esportaturi: Haomei Group u Press Metal Group.

(24) Liaoning Zhongwang Group ma ssottomettiex tweġibiet għall-kwestjonarju. Fid-dawl ta’ dan ta’ hawn fuq, fl-1 ta’ April 2020, il-Kummissjoni infurmat lil Liaoning Zhongwang Group li hija kellha l-intenzjoni li tapplika d-dispożizzjoni tal-Artikolu 18 tar-Regolament bażiku għalih. F’dik l-ittra, il-Kummissjoni talbet lil Liaoning Zhongwang Group biex jissottometti l-kummenti tiegħu dwar l-applikazzjoni tal-Artikolu 18 sa mhux aktar tard mit-13 ta’ April 2020. Liaoning Zhongwang Group ma ssottomettiex kummenti. Il-kampjun tnaqqas għal żewġ gruppi ta’ produtturi esportaturi li jirrappreżentaw 20,9 % tal-esportazzjonijiet totali.

1.8. Żjarat ta’ verifika

(25) Fid-dawl tat-tifqigħa tal-COVID-19 u l-miżuri ta’ konfinament stabbiliti minn diversi Stati Membri kif ukoll minn diversi pajjiżi terzi, il-Kummissjoni ma setgħetx twettaq żjarat ta’ verifika skont l-Artikolu 16 tar-Regolament bażiku fi stadju proviżorju.

(26) Il-Kummissjoni wettqet kontroverifika mill-bogħod tal-informazzjoni kollha meqjusa neċessarja għad-determinazzjonijiet proviżorji tagħha. Il-Kummissjoni wettqet kontroverifiki mill-bogħod (“RCC”) tal-kumpaniji/partijiet li ġejjin: l-Assoċjazzjoni tal-Produtturi Ewropej: — European Aluminium, Brussell, il-Belġju il-produtturi tal-Unjoni: — Constellium Decin s.r.o., Decin, iċ-Ċekja — Hydro Extrusion Hungary k.f.t, Székesfehérvár, l-Ungerija — Impol d.o.o., Slovenska Bistrica, is-Slovenja — ST Extruded Products GmbH, Vogt, il-Ġermanja Produtturi esportaturi fiċ-Ċina: — Haomei Group; u, — Press Metal Group.

1.9. Pretensjoni għas-sospensjoni tal-investigazzjoni

(27) Airoldi talab li, minħabba t-tifqigħa tal-COVID-19, l-investigazzjoni jenħtieġ li tiġi sospiża sakemm is-sitwazzjoni tkun tjiebet, peress li l-miżuri ta’ konfinament kellhom impatt negattiv fuq id-drittijiet tad-difiża tagħhom (pereżempju minħabba li ma setax ikollhom aċċess għar-rekords tagħhom stess, jew ma setgħux jorganizzaw seduti ta’ smigħ mas-servizzi tal-Kummissjoni).

(28) Din it-talba ma setgħetx tiġi milqugħa. B’mod partikolari, ma hemm l-ebda bażi legali fir-Regolament bażiku li tippermetti lill-Kummissjoni tissospendi l-investigazzjoni. Fil-fatt, il-Kummissjoni hija soġġetta għal skadenzi vinkolanti biex tlesti l-investigazzjoni. Għaldaqstant, il-Kummissjoni ma għandha l-ebda setgħa diskrezzjonali sabiex tieħu tali deċiżjoni. Filwaqt li tirrikonoxxi d-diffikultajiet serji ffaċċjati minn ċerti kumpaniji li kkooperaw, il-Kummissjoni ħarġet Avviż dwar il-konsegwenzi tat-tifqigħa tal-COVID-19 li jipprevedi kemm jista’ jkun flessibbiltà addizzjonali dwar l-estensjonijiet tal-iskadenzi, filwaqt li jitqiesu r-restrizzjonijiet legali u l-ħtieġa ta’ konformità mal-iskadenzi applikabbli. Barra minn hekk, kif deskritt fil-paragrafu preċedenti, il-Kummissjoni wettqet kontroverifika mill-bogħod tal-informazzjoni pprovduta mill-partijiet jew organizzat seduti ta’ vidjokonferenza mal-partijiet interessati b’mod sodisfaċenti. Dawn il-miżuri kollha żguraw li l-partijiet, inkluża Airoldi, kienu kapaċi jeżerċitaw bis-sħiħ id-dritt tagħhom ta’ difiża u jipparteċipaw fl-investigazzjoni.

1.10. Il-perjodu ta’ investigazzjoni u l-perjodu taħt kunsiderazzjoni

(29) L-investigazzjoni tad-dumping u d-dannu kopriet il-perjodu mill-1 ta’ Jannar 2019 sal-31 ta’ Diċembru 2019 (il-“perjodu ta’ investigazzjoni” jew l-“IP”). L-eżami tax-xejriet rilevanti għall-valutazzjoni tad-dannu kopriet il-perjodu mill-1 ta’ Jannar 2016 sa tmiem il-perjodu ta’ investigazzjoni (il-“perjodu taħt kunsiderazzjoni”).

1.11. Il-proċedura għad-determinazzjoni tal-valur normali skont l-Artikolu 2(6a) tar-Regolament bażiku

(30) Fid-dawl tal-evidenza suffiċjenti disponibbli fil-bidu tal-investigazzjoni li turi l-eżistenza ta’ distorsjonijiet sinifikanti fiċ-Ċina fis-sens tal-punt (b) tal-Artikolu 2(6a) tar-Regolament bażiku, il-Kummissjoni qieset li kien xieraq li tibda l-investigazzjoni wara li kkunsidrat l-Artikolu 2(6a) tar-Regolament bażiku.

(31) Konsegwentement, sabiex tiġbor id-data meħtieġa għall-applikazzjoni eventwali tal-Artikolu 2(6a) tar-Regolament bażiku, fin-Notifika ta’ Bidu l-Kummissjoni stiednet lill-produtturi esportaturi kollha fiċ-Ċina biex jipprovdu l-informazzjoni mitluba fl-Anness III tan-Notifika ta’ Bidu rigward l-inputs użati għall-produzzjoni tal-estrużjonijiet tal-aluminju. Tlieta u tletin produttur esportatur Ċiniż issottomettew l-informazzjoni rilevanti.

(32) Sabiex tikseb l-informazzjoni li hija tqis bħala meħtieġa għall-investigazzjoni tagħha fir-rigward tal-allegati distorsjonijiet sinifikanti skont it-tifsira tal-punt (b) tal-Artikolu 2(6a) tar-Regolament bażiku, il-Kummissjoni bagħtet ukoll kwestjonarju lill-Gvern tar-Repubblika tal-Poplu taċ-Ċina (il-“GtĊ”). Madankollu, il-GtĊ ma weġibx għal dak il-kwestjonarju. Sussegwentement, il-Kummissjoni infurmat lill-GtĊ li hija kienet se tuża l-fatti disponibbli skont it-tifsira tal-Artikolu 18 tar-Regolament bażiku biex tiddetermina l-eżistenza tad-distorsjonijiet sinifikanti fiċ-Ċina.

(33) Fin-Notifika ta’ Bidu, il-Kummissjoni stiednet ukoll lill-partijiet interessati kollha biex iressqu l-fehmiet tagħhom, jissottomettu informazzjoni u jipprovdu evidenza ta’ sostenn rigward ix-xerqien tal-applikazzjoni tal-Artikolu 2(6a) tar-Regolament bażiku fi żmien 37 jum mid-data tal-pubblikazzjoni ta’ din in-Notifika ta’ Bidu f’Il-Ġurnal Uffiċjali tal-Unjoni Ewropea. Żewġ produtturi esportaturi għamlu kummenti dwar l-eżistenza ta’ distorsjonijiet sinifikanti. Dawn il-kummenti huma analizzati fid-dettall fil-premessi (74) u (89) hawn taħt.

(34) Fin-Notifika ta’ Bidu, il-Kummissjoni speċifikat ukoll li, fid-dawl tal-evidenza disponibbli, jista’ jkun li jkollha bżonn tagħżel pajjiż rappreżentattiv xieraq skont l-Artikolu 2(6a)(a) tar-Regolament bażiku sabiex tiddetermina l-valur normali bbażat fuq prezzijiet jew parametri referenzjarji mingħajr distorsjoni.

(35) Fis-16 ta’ Marzu 2020, il-Kummissjoni ppubblikat l-ewwel nota għall-fajl dwar is-sorsi għad-determinazzjoni tal-valur normali (“in-Nota tas-16 ta’ Marzu”) biex tikseb l-opinjonijiet tal-partijiet interessati dwar is-sorsi rilevanti li l-Kummissjoni tista’ tuża biex tiddetermina l-valur normali, f’konformità mat-tieni paragrafu tal-Artikolu 2(6a)(e) tar-Regolament bażiku. F’dik in-nota, il-Kummissjoni pprovdiet lista tal-fatturi ta’ produzzjoni kollha, bħall-materjali, l-enerġija u l-manodopera użati fil-produzzjoni tal-prodott ikkonċernat mill-produtturi esportaturi. Barra minn hekk, abbażi tal-kriterji li ggwidaw l-għażla tal-prezzijiet jew tal-parametri referenzjarji mingħajr distorsjoni, il-Kummissjoni identifikat f’dak l-istadju dawn li ġejjin bħala pajjiżi rappreżentattivi possibbli: il-Brażil, il-Kolombja, l-Ekwador, ir-Repubblika Iżlamika tal-Iran, il-Każakistan, il-Malasja, Mauritius, il-Messiku, il-Montenegro, il-Federazzjoni Russa, is-Serbja, is-Sri Lanka, it-Tajlandja u t-Turkija.

(36) Il-Kummissjoni tat lill-partijiet interessati kollha l-opportunità li jikkummentaw. Il-Kummissjoni rċeviet kummenti mingħand żewġ produtturi esportaturi Ċiniżi, l-ilmentatur u importatur. Il-GtĊ ma pprovda l-ebda kumment.

(37) Il-Kummissjoni indirizzat il-kummenti li rċeviet dwar in-Nota tas-16 ta’ Marzu fit-Tieni Nota dwar is-Sorsi għad-Determinazzjoni tal-Valur Normali tal-25 ta’ Ġunju 2020 (“in-Nota tal-25 ta’ Ġunju 2020”). Il-Kummissjoni stabbiliet ukoll lista proviżorja ta’ fatturi ta’ produzzjoni u kkonkludiet li, f’dak l-istadju, kellha l-intenzjoni li tuża lit-Turkija bħala l-aktar pajjiż rappreżentattiv xieraq skont l-ewwel inċiż tal-Artikolu 2(6a)(a) tar-Regolament bażiku. Il-Kummissjoni stiednet lill-partijiet interessati biex jikkummentaw u rċeviet kummenti mingħand l-ilmentatur, grupp ta’ produttur esportatur wieħed u importatur. Dawn il-kummenti huma analizzati fid-dettall fil-premessi (169) u (173).

2. PRODOTT IKKONĊERNAT U PRODOTT SIMILI

2.1. Il-prodott ikkonċernat

(38) Il-prodott taħt investigazzjoni huwa staneg, vireg, profili (kemm vojta kif ukoll solidi), tubi, pajpijiet; mhux assemblati; irrispettivament minn jekk ikunux imħejjija biex jintużaw fi strutturi (eż. maqtugħin għall-qies, imtaqqbin, milwijin, iċċanfrinati, bil-kamin); magħmulin mill-aluminju, b’ligi jew mingħajrhom, li jinkludu mhux akar minn 99.3 % aluminju.

(39) Il-prodott taħt investigazzjoni, li joriġina miċ-Ċina, attwalment jaqa’ taħt il-kodiċijiet NM ex 7604 10 10, ex 7604 10 90, 7604 21 00, 7604 29 10, 7604 29 90, ex 7608 10 00, 7608 20 81, 7608 20 89 u ex 7610 90 90 (il-kodiċijiet TARIC 7604101011, 7604109011, 7604109025, 7604109080, 7608100011, 7608100080, 7610909010) (“il-prodott ikkonċernat”). Dawn il-kodiċijiet NM u TARIC qed jingħataw għal informazzjoni biss u ma għandhom l-ebda effett vinkolanti fuq il-klassifikazzjoni tal-prodott.

(40) Il-prodott ikkonċernat komunement jissejjaħ “estrużjonijiet tal-aliminju”, li jirreferi għall-proċess ta’ manifattura l-aktar komuni tiegħu anke jekk jista’ jiġi prodott ukoll minn proċessi ta’ produzzjoni oħra, bħall-irrumblar, il-kiwi jew l-ikkastjar.

(41) Il-prodotti li ġejjin mhumiex koperti minn din l-investigazzjoni: (1) prodotti magħqudin (eż. b’iwweldjar jew bi qfil) biex jiffurmaw sottoassemblaġġi; (2) tubi u pajpijiet iwweldjati; (3) prodotti f’kit imballat bil-partijiet meħtieġa biex jiġi assemblat prodott finali mingħajr irfinar jew fabrikazzjoni ulterjuri tal-partijiet (“kit ta’ oġġetti lesti”).

(42) Il-prodott ikkonċernat jintuża f’firxa wiesgħa ta’ applikazzjonijiet. L-applikazzjonijiet maġġuri ta’ użu finali jinkludu: (1) Bini u kostruzzjoni: twieqi, bibien, poġġamani, faċċati ta’ binjiet għoljin, kostruzzjoni ta’ awtostradi u pontijiet, elementi ta’ oqfsa, strutturi oħra; (2) Trasport: awtomobilistiku (karozzi, karozzi tal-linja, trakkijiet, trejlers/vannijiet/vetturi tal-kontejners), vetturi ferrovjarji tqal, ħfief u ta’ tranżitu tal-massa oħra, vetturi ta’ rikreazzjoni, inġenji tal-ajru, ajruspazjali, tal-baħar; u (3) Prodotti maħdumin bl-inġinerija: prodotti għall-konsumatur u kummerċjali bħall-kundizzjonaturi tal-arja, apparat domestiku, għamara, dawl, tagħmir sportiv, inġenji tal-ilma personali; unitajiet tal-enerġija elettrika, dissipaturi tas-sħana, kejbils koassjali, żbarri tal-“bus”; makkinarju u tagħmir, strutturi għall-wiri tal-ikel, refriġerazzjoni, tagħmir mediku, strutturi għall-wiri, tagħmir u apparat tal-laboratorju.

2.2. Prodott simili

(43) L-investigazzjoni wriet li l-prodotti li ġejjin għandhom l-istess karatteristiki fiżiċi u tekniċi bażiċi kif ukoll l-istess użu bażiku: (1) il-prodott ikkonċernat; (2) il-prodott manifatturat u mibjugħ fis-suq domestiku tal-pajjiż ikkonċernat; u (3) il-prodott immanifatturat u mibjugħ fl-Unjoni mill-industrija tal-Unjoni.

(44) F’dan l-istadju, il-Kummissjoni ddeċidiet li dawn il-prodotti huma għalhekk prodotti simili skont it-tifsira tal-Artikolu 1(4) tar-Regolament bażiku.

(45) Is-suq tal-Unjoni għall-prodott li qed jiġi investigat jikkonsisti fi żbarri u vireg, tubi, u profili solidi u vojta minn ġewwa manifatturati minn diversi ligi tal-aluminju. Dawn il-prodotti għandhom diversi dimensjonijiet u xi prodotti huma lesti bl-użu ta’ diversi metodi bħat-tpinġija, it-tqattigħ, l-iffurmar eċċ. Dawn il-prodotti kollha jinbiegħu f’diversi industriji tal-utenti. Dawn l-industriji ewlenin tal-utenti huma l-bini u l-kostruzzjoni (madwar 50 %), it-trasport (madwar 30 %), l-inġinerija (madwar 12 %) u l-prodotti tal-konsumatur (madwar 8 %). Il-prodotti jew jinbiegħu direttament lill-industriji tal-utenti finali, jew permezz ta’ distributuri.

(46) L-importazzjonijiet mill-pajjiż ikkonċernat jikkonsistu wkoll mill-istess tipi ta’ prodotti bażiċi, kienu magħmula minn varjetà simili ta’ ligi tal-aluminju, dimensjonijiet u tipi ta’ finitura. It-tqabbil tal-prezzijiet tat-tipi ta’ prodotti importati ma’ dawk mibjugħa mill-produtturi tal-Unjoni fil-kampjun wera li aktar minn 95 % tat-tipi ta’ prodotti importati kellhom tqabbil dirett mal-bejgħ mill-industrija tal-Unjoni. Għalhekk kien ċar li l-kompetizzjoni bejn il-bejgħ tal-industrija importata u dik tal-Unjoni kienet għolja ħafna.

(47) Ħafna bejgħ tal-industrija tal-Unjoni u importata sar skont speċifikazzjonijiet individwali tal-klijent. Madankollu, għalkemm dawn il-prodotti jistgħu jitqiesu bħala mfassla apposta, kollha kellhom l-istess karatteristiċi fiżiċi, tekniċi u kimiċi bażiċi u għandhom jitqiesu bħala prodott wieħed għall-investigazzjoni preżenti.

2.3. Pretensjonijiet rigward il-kamp ta’ applikazzjoni tal-prodott

2.3.1. Pretensjonijiet li d-definizzjoni tal-kamp tal-applikazzjoni tal-prodott mhijiex ċara biżżejjed

(48) Ċerti partijiet interessati argumentaw li l-prodott investigat ma kienx definit b’mod ċar fin-Notifika ta’ bidu. L-argumenti li ġejjin kienu: (1) id-definizzjoni tal-prodott li qed jiġi investigat ma għandhiex tkun ibbażata fuq metodi ta’ produzzjoni; (2) L-allegata estensjoni tad-definizzjoni tal-prodott bit-terminu “magħmul mill-aluminju” ma kinitx xierqa; (3) it-terminu kodiċi NM “mogħtija għall-informazzjoni biss” ġie kkontestat.

(49) Il-prodott investigat ġie definit abbażi tal-karatteristiċi fiżiċi, tekniċi u kimiċi. Id-definizzjoni tiddikjara b’mod ċar li l-iżbarri, vireg, tubi profili u pajpijiet kollha li fihom mhux aktar minn 99.3 % aluminju jaqgħu fil-kamp ta’ applikazzjoni tal-investigazzjoni.

(50) Il-Kummissjoni tikkonferma li, għall-kuntrarju tal-fehim ta’ ċerti partijiet interessati, id-definizzjoni tal-prodott investigat ma kinitx ibbażata fuq metodi ta’ produzzjoni. Filwaqt li l-estrużjoni hija tabilħaqq l-aktar metodu ta’ produzzjoni komuni, il-prodotti li jissodisfaw il-karatteristiċi fiżiċi, tekniċi u kimiċi tad-definizzjoni tal-prodott huma koperti irrispettivament mill-metodu ta’ produzzjoni.

(51) Fir-rigward tal-allegata estensjoni tad-definizzjoni tal-prodott bit-terminu “magħmul mill-aluminju”, dan irriżulta minn qari inkomplet tad-definizzjoni tal-prodott. Fil-fatt, it-terminu rilevanti jaqra “magħmul mill-aluminju, kemm jekk illigat jew le”. Din hija biss kjarifika tal-kundizzjoni “li fih mhux aktar minn 99.3 % ta’ aluminju”, li l-prodotti kemm mill-aluminju mhux illigat kif ukoll mil-ligi tal-aluminju huma koperti, sakemm ma jkunx fihom aktar minn 99.3 % ta’ aluminju.

(52) Fir-rigward tal-fatt li l-kodiċijiet NM jingħataw “għall-informazzjoni biss” fin-Notifika ta’ Bidu, il-parti sostniet li l-inklużjoni ta’ tali definizzjoni impreċiża fil-verżjoni proviżorja jew finali tar-regolament li jimponi d-dazji tikkostitwixxi ksur tal-prinċipji ġenerali tad-dritt tal-UE. Skont din il-parti, l-interpretazzjoni tal-kodiċijiet NM mhijiex vinkolanti u referenza ġenerali bħal din tfixkel iċ-ċertezza legali dwar il-kamp ta’ applikazzjoni tal-prodott. F’dan ir-rigward, il-Kummissjoni nnotat li fin-Notifika ta’ Bidu, iddaħħlet ir-referenza għal “għal skopijiet ta’ informazzjoni biss” biex jiġi żgurat li l-prodott li qed jiġi investigat jiġi definit skont id-definizzjoni tal-prodott li tinsab fin-Notifika ta’ Bidu, għall-kuntrarju tad-definizzjoni li tinsab fil-kodiċijiet NM. Skont l-Artikolu 14(6) tar-Regolament bażiku, il-Kummissjoni ħolqot għadd ta’ kodiċijiet TARIC dwar il-bidu ta’ din l-investigazzjoni, fejn il-kodiċijiet NM indikati kellhom kamp ta’ applikazzjoni usa’ mill-prodott ikkonċernat. Dawn il-kodiċijiet TARIC, li jidhru fil-premessa (39), jidentifikaw il-prodott ikkonċernat fil-parti operattiva ta’ dan ir-Regolament proviżorju.

2.3.2. Talbiet għall-esklużjoni ta' prodotti

(53) L-importatur Airoldi argumenta li l-estrużjonijiet tal-aluminju magħmula minn ligi iebsa, speċifikament ligi iebsa mhux standard, għandhom jiġu esklużi mill-ambitu tal-prodott, peress li l-produzzjoni tal-UE kienet ’l bogħod milli tissodisfa d-domanda attwali tal-UE għal prodotti bħal dawn.

(54) F’dan ir-rigward l-investigazzjoni wriet li l-estrużjonijiet tal-aluminju magħmula minn ligi iebsa jaqsmu l-istess karatteristiċi fiżiċi, tekniċi u kimiċi bażiċi ma’ prodotti oħra koperti mid-definizzjoni tal-prodott ikkonċernat. Airoldi ma pprovdiet l-ebda evidenza li hemm nuqqas ta’ provvista għal dan it-tip ta’ prodott. Fil-fatt, il-Kummissjoni sabet li l-industrija tal-Unjoni, inklużi tnejn mill-produtturi fil-kampjun, investiet b’mod sinifikanti fi preses ġodda ta’ liga iebsa fil-perjodu kkunsidrat, u għalhekk hija kapaċi tforni firxa wiesgħa ta’ estrużjonijiet tal-aluminju, inklużi ligi ibsin.

(55) Il-produttur esportatur Fuyao Glass argumenta li l-investigazzjoni jenħtieġ li timmira prinċipalment lejn dawk l-estrużjonijiet tal-aluminju użati fil-bini u l-kostruzzjoni jew “għall-użu fl-istrutturi”, u li l-prodotti prodotti u esportati minn Fuyao Glass bħal prodotti aċċessorji relatati mal-karozzi jenħtieġ li jiġu esklużi.

(56) Fuyao Glass argumenta wkoll li meta jitqiesu karatteristiċi distingwibbli fil-karatteristiċi fiżiċi, tekniċi u kimiċi, il-proċess ta’ manifattura, il-kwalità, il-kanali ta’ distribuzzjoni, in-nuqqas ta’ interkambjabbiltà u perċezzjoni differenti tal-konsumatur, kif ukoll id-disparità fil-kostijiet tal-produzzjoni u l-ipprezzar bejn il-prodotti ta’ applikazzjonijiet ta’ użu aħħari differenti ħafna, tkun teħtieġ l-esklużjoni tal-estrużjonijiet tal-aluminju tagħhom għall-użu dekorattiv awtomobilistiku mill-kamp ta’ applikazzjoni tal-investigazzjoni.

(57) B’appoġġ għall-pretensjoni tagħhom, Fuyao Glass argumenta għadd ta’ differenzi tekniċi bejn il-prodotti prodotti u esportati minnhom, u l-prodotti użati fil-bini u fis-settur tal-kostruzzjoni, bħat-tip ta’ liga tal-aluminju użata, ċerti stadji speċifiċi tal-produzzjoni, il-kodiċi ta’ identifikazzjoni, it-tiqdim, l-ispezzjoni tal-apparenza u l-ippakkjar. Barra minn hekk, Fuyao Glass argumenta li l-omoġeneità jew is-similarità huma element li għandu jitqies fid-definizzjoni tal-prodott.

(58) F’dan ir-rigward, il-Kummissjoni nnotat li Fuyao Glass ma spjegax għaliex l-investigazzjoni għandha timmira estrużjonijiet tal-aluminju użati fil-bini u l-kostruzzjoni jew “għall-użu fi strutturi” biss, u mhux estrużjonijiet tal-aluminju użati minn industriji oħra. L-estrużjonijiet tal-aluminju jintużaw f’bosta industriji, inkluż fis-settur awtomobilistiku, u kollha għandhom l-istess karatteristiċi fiżiċi, tekniċi u kimiċi bażiċi. Filwaqt li huwa minnu li hemm ċerti differenzi bejn l-estrużjonijiet differenti tal-aluminju f’termini ta’ forma u proprjetajiet, huwa importanti li wieħed jinnota li dawk l-oġġetti għandhom l-istess karatteristiċi fiżiċi, tekniċi u kimiċi bażiċi bħal pereżempju li huma magħmula mill-aluminju, u jintużaw bħala input (jiġifieri prodotti intermedjarji) fil-produzzjoni ta’ prodotti downstream. Għalhekk, it-tipi varji effettivament jappartjenu għall-prodott ikkonċernat kif deskritt taħt id-definizzjoni tal-prodott.

(59) Ċerti produtturi esportaturi (Jilin Qixing, Shandong Nollvetec Lightweight Equipment) u l-utent Alstom u l-assoċjazzjoni tiegħu UNIFE ddikjaraw li estrużjonijiet tal-aluminju għall-industrija tat-trasport bil-ferrovija jenħtieġ li jiġu esklużi mill-investigazzjoni. Il-pretensjonijiet ewlenin f’dan ir-rigward kienu li dan huwa settur żgħir tal-konsumaturi għall-industrija tal-Unjoni, li l-utent ikun milqut b’mod sproporzjonat, u li l-importazzjonijiet miċ-Ċina huma soluzzjonijiet apposta. Barra minn hekk, ġie ddikjarat li japplikaw standards u karatteristiki tekniċi differenti għal estrużjonijiet tal-aluminju f’dan is-settur, li jiddistingwuh minn setturi oħra.

(60) L-industrija tal-Unjoni kkontestat din it-talba għal esklużjoni abbażi tal-fatt li l-industrija tal-Unjoni għandha l-kapaċità li timmanifattura prodotti għall-industrija tat-trasport bil-ferrovjarja. Barra minn hekk, l-industrija tal-Unjoni ddikjarat li l-prodott taħt investigazzjoni huwa ddefinit b’mod wiesa’ u l-karatteristiki fiżiċi, kimiċi u tekniċi ta’ din l-industrija huma inklużi f’dik id-definizzjoni.

(61) Il-Kummissjoni rrifjutat din it-talba għall-esklużjoni minħabba li ma ġiet ippreżentata l-ebda evidenza konvinċenti li turi li l-estrużjonijiet tal-aluminju għas-settur tat-trasport bil-ferrovija għandhom karatteristiċi fiżiċi, tekniċi u kimiċi bażiċi differenti. Fil-fatt, is-setturi tal-utenti kollha, u ħafna utenti individwali, għandhom standards u rekwiżiti tekniċi speċifiċi, li jfisser li l-industrija tat-trasport bil-ferrovija hija sempliċement settur ta’ utent ieħor aktar milli settur b’raġunijiet għal esklużjoni mill-miżuri. Bl-istess mod, talbiet oħra bbażati fuq standards tekniċi speċifiċi mħarsa mill-prodotti importati jew użi finali speċifiċi ma setgħux jiġu aċċettati minħabba li l-konformità ma’ standard speċifiku mhijiex fiha nnifisha kawża għall-esklużjoni mid-definizzjoni tal-prodott, jekk il-prodott jaqa’ fid-definizzjoni rilevanti. Huwa inevitabbli li n-negozju tal-estrużjonijiet tal-aluminju, li huwa aktar u aktar iffukat fuq prodotti personalizzati, se jkollu rekwiżiti u standards speċifiċi; madankollu, dan ma jfissirx li għandhom karatteristiċi fiżiċi, tekniċi u kimiċi bażiċi differenti.

(62) Barra minn hekk, huwa ċar li diversi produtturi tal-Unjoni jistgħu jipprovdu lil dan is-settur bil-biċċa l-kbira tar-rekwiżiti tiegħu. Dan ġie kkonfermat, pereżempju, fir-rigward tal-estrużjonijiet tal-aluminju kbar għall-vaguni tal-ferrovija, fejn l-industrija tat-trasport bil-ferrovija ddikjarat li tliet produtturi fiċ-Ċina u wieħed fl-Unjoni kienu kapaċi jfornu l-ħtiġijiet tagħhom.

(63) Abbażi ta’ dak li ntqal hawn fuq, il-Kummissjoni kkonkludiet li ma kienet teżisti l-ebda raġuni biex is-settur ferrovjarju (jew parti minnu) jiġi eskluż mill-kamp ta’ applikazzjoni tal-prodott tal-investigazzjoni.

(64) Bosta partijiet interessati oħra kkummentaw dwar prodotti li jimmanifatturaw jew jimportaw u jitolbu kjarifika dwar jekk humiex inklużi fil-kamp ta’ applikazzjoni tal-prodott. Għalkemm l-industrija tal-Unjoni kkummentat dwar talbiet bħal dawn f’Nota mqiegħda fil-fajl għall-ispezzjoni mill-partijiet interessati, il-Kummissjoni tinnota li, fl-aħħar mill-aħħar, tali deċiżjonijiet huma l-kompetenza tal-awtoritajiet doganali nazzjonali fil-mument tal-importazzjoni. Se tingħata attenzjoni speċifika lil din il-kwistjoni f’termini ta’ deskrizzjoni alternattiva potenzjali tal-prodott ikkonċernat.

3. DUMPING

3.1. L-applikazzjoni tal-Artikolu 18 tar-Regolament bażiku

(65) Kif iddikjarat fil-premessa (24) hawn fuq, Liaoning Zhongwang Group ma kkooperax mal-investigazzjoni. Barra minn hekk, dan ma ssottomettiex kummenti dwar l-ittra li biha ġie infurmat li l-Kummissjoni kellha l-intenzjoni li tapplika d-dispożizzjoni tal-Artikolu 18 tar-Regolament bażiku.

(66) Kif indikat fil-premessa (32), l-investigazzjoni tnediet abbażi tal-Artikolu 2(6a)(a) tar-Regolament bażiku. Il-Kummissjoni bagħtet lill-GtĊ żewġ kwestjonarji dwar l-eżistenza ta’ distorsjoni (5) mal-bidu tal-investigazzjoni. Madankollu, il-GtĊ ma ssottomettiex tweġibiet. Il-Kummissjoni infurmat lill-GtĊ permezz ta’ Note Verbale tal-25 ta’ Marzu 2020 li kellha l-ħsieb li tagħmel użu mid-dispożizzjoni tal-Artikolu 18 tar-Regolament bażiku f’dak ir-rigward u stiednet lill-GtĊ tissottometti l-kumment tagħha dwar l-applikazzjoni tal-Artikolu 18. Il-GtĊ ma ssottomettiex kummenti.

3.2. Valur normali

(67) Skont l-Artikolu 2(1) tar-Regolament bażiku, “il-valur normali għandu normalment ikun ibbażat fuq il-prezzijiet imħallsa jew pagabbli, fil-kors ordinarju tal-kummerċ, minn klijenti indipendenti fil-pajjiż esportatur”.

(68) Madankollu, l-Artikolu 2(6a)(a) tar-Regolament bażiku jispula li f’każ li jiġi ddeterminat li ma jkunx xieraq li jintużaw prezzijiet u kostijiet domestiċi fil-pajjiż esportatur minħabba l-eżistenza f’dak il-pajjiż ta’ distorsjonijiet sinifikanti skont it-tifsira tal-punt (b), il-valur normali għandu jiġi stabbilit esklużivament abbażi tal-kostijiet tal-produzzjoni u l-bejgħ li jirriflettu prezzijiet jew parametri referenzjarji mingħajr distorsjoni, u għandu jinkludi ammont mingħajr distorsjoni u raġonevoli ta’ kostijiet amministrattivi, tal-bejgħ u ġenerali u għall-profitti.

(69) Kif spjegat aktar fid-dettall hawn taħt, f’din l-investigazzjoni l-Kummissjoni kkonkludiet li, abbażi tal-evidenza disponibbli u fid-dawl tan-nuqqas ta’ kooperazzjoni mill-GtĊ, l-applikazzjoni tal-Artikolu 2(6a) tar-Regolament bażiku kienet xierqa.

3.2.1. L-eżistenza ta’ distorsjonijiet sinifikanti

3.2.1.1. Introduzzjoni

(70) L-Artikolu 2(6a)(b) tar-Regolament bażiku jistipula li d-“distorsjonijiet sinifikanti huma dawk id-distorsjonijiet li jseħħu meta prezzijiet jew kostijiet irrappurtati, inklużi l-kostijiet ta’ materji primi u ta’ enerġija, ma jkunux ir-riżultat ta’ forzi tas-suq ħieles għax ikunu affettwati minn intervent sostanzjali tal-gvern. Meta tiġi vvalutata l-eżistenza ta’ distorsjonijiet sinifikanti għandha tingħata attenzjoni, fost oħrajn, għall-impatt potenzjali ta’ element wieħed jew aktar minn dawn li ġejjin: — is-suq inkwistjoni li huwa moqdi sa punt sinifikanti minn intrapriżi li joperaw taħt is-sjieda, il-kontroll jew is-superviżjoni ta’ politika jew il-gwida tal-awtoritajiet tal-pajjiż esportatur; — preżenza tal-Istat fid-ditti li tippermetti lill-Istat jinterferixxi fir-rigward tal-prezzijiet jew tal-kostijiet; — politiki jew miżuri pubbliċi li jiddiskriminaw favur fornituri domestiċi jew li b’xi mod ieħor jinfluwenzaw il-forzi tas-suq ħieles; — in-nuqqas, l-applikazzjoni diskriminatorja jew l-infurzar inadegwat tal-liġijiet dwar il-falliment, ta’ dawk korporattivi jew ta’ dawk li jikkonċernaw il-proprjetà; — distorsjonijiet fil-kostijiet tal-pagi; — aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat”.

(71) Skont l-Artikolu 2(6a)(b) tar-Regolament bażiku, il-valutazzjoni tal-eżistenza ta’ distorsjonijiet sinifikanti fis-sens tal-Artikolu 2(6a)(a) għandha tqis, fost l-oħrajn, il-lista mhux eżawrjenti ta’ elementi fid-dispożizzjoni ta’ qabel. Skont l-Artikolu 2(6a)(b) tar-Regolament bażiku, fil-valutazzjoni tal-eżistenza ta’ distorsjonijiet sinifikanti, għandhom jitqiesu l-impatt potenzjali ta’ wieħed jew aktar minn dawn l-elementi fuq il-prezzijiet u l-kostijiet fil-pajjiż esportatur tal-prodott ikkonċernat. Tabilħaqq, minħabba li dik il-lista mhijiex kumulattiva, mhux l-elementi kollha jenħtieġ li jitqiesu għas-sejba ta’ distorsjonijiet sinifikanti. Barra minn hekk, l-istess ċirkostanzi fattwali jistgħu jintużaw biex juru l-eżistenza ta’ element wieħed jew aktar tal-lista. Madankollu, kwalunkwe konklużjoni dwar distorsjonijiet sinifikanti fis-sens tal-Artikolu 2(6a)(a) trid issir fuq il-bażi tal-evidenza kollha disponibbli. Il-valutazzjoni globali dwar l-eżistenza ta’ distorsjonijiet tista’ tqis ukoll il-kuntest ġenerali u s-sitwazzjoni fil-pajjiż esportatur, b’mod partikolari fejn l-elementi fundamentali tal-istruttura ekonomika u amministrattiva tal-pajjiż esportatur jipprovdu lill-gvern b’setgħat sostanzjali biex jintervjeni fl-ekonomija b’tali mod li l-prezzijiet u l-kostijiet ma jkunux ir-riżultat tal-iżvilupp ħieles tal-forzi tas-suq.

(72) L-Artikolu 2(6a)(c) tar-Regolament bażiku jipprevedi li “fejn il-Kummissjoni jkollha indikazzjonijiet b’bażi soda tal-eżistenza potenzjali ta’ distorsjonijiet sinifikanti kif imsemmija fil-punt (b) f’ċertu pajjiż jew f’ċertu settur f’dak il-pajjiż, u fejn ikun xieraq għall-applikazzjoni effettiva ta’ dan ir-Regolament, il-Kummissjoni għandha tipproduċi, tippubblika u taġġorna regolarment rapport li jiddeskrivi ċ-ċirkustanzi tas-suq imsemmija fil-punt (b) f’dak il-pajjiż jew settur.”

(73) Skont din id-dispożizzjoni, il-Kummissjoni ħarġet rapport tal-pajjiż dwar iċ-Ċina (minn hawn ’il quddiem “ir-Rapport”) (6), li juri l-eżistenza ta’ intervent sostanzjali tal-gvern f’ħafna livelli tal-ekonomija, inklużi distorsjonijiet speċifiċi f’ħafna fatturi ewlenin ta’ produzzjoni (bħall-art, l-enerġija, il-kapital, il-materja prima u x-xogħol), kif ukoll f’setturi speċifiċi (bħall-azzar u s-sustanzi kimiċi). Ir-Rapport tqiegħed fil-fajl tal-investigazzjoni fl-istadju tal-bidu. L-ilment kien fih ukoll xi evidenza rilevanti li tikkomplementa r-Rapport. Il-partijiet interessati kienu mistiedna jirribattu, jikkummentaw jew jissupplimentaw l-evidenza inkluża fil-fajl tal-investigazzjoni fi żmien it-tnedija.

(74) L-ilment kien fih informazzjoni dwar studji u rapporti addizzjonali li janalizzaw is-sitwazzjoni tal-industrija tal-aluminju fiċ-Ċina. L-ewwel sors kien ir-Rapport dwar il-kapaċitajiet żejda fiċ-Ċina maħruġ mill-Kamra tal-Kummerċ tal-Unjoni Ewropea fiċ-Ċina (“Rapport tal-Kamra tal-Kummerċ tal-UE”), li ntuża biex juri l-eżistenza ta’ kapaċità ta’ produzzjoni eċċessiva fiċ-Ċina. It-tieni, l-ilmentatur elenka d-dokument tal-OECD intitolat “Measuring distortions in international markets — The aluminium value chain” (“OECD Study”)(“Il-kejl tad-distorsjonijiet fis-swieq internazzjonali - Il-katina tal-valur tal-aluminju” (“Studju tal-OECD”) (7), li janalizza mill-qrib il-kwistjoni tas-sussidji finanzjarji mogħtija lill-kumpaniji fl-industrija tal-aluminju, kif ukoll il-fatt li t-taxxi tal-esportazzjoni fuq l-aluminju primarju u r-rifużjonijiet tal-VAT mhux kompluti fuq l-esportazzjonijiet ta’ ċerti prodotti tal-aluminju skoraġġew l-esportazzjonijiet tal-aluminju primarju u ħeġġew il-produzzjoni u l-esportazzjoni ta’ oġġetti semis u fabbrikati tal-aluminju, inklużi estrużjonijiet tal-aluminju. Fl-aħħar nett, l-ilmentatur indika li f’rieżami ta’ skadenza reċenti rigward id-dazji anti-dumping fuq l-importazzjonijiet ta’ ċertu fojl tal-aluminju f’rombli li joriġinaw miċ-Ċina (8), il-Kummissjoni kkonfermat l-eżistenza ta’ distorsjonijiet sinifikanti u din is-sejba kienet sistemika fin-natura tagħha u mhux limitata għall-prodott ikkonċernat f’dik l-investigazzjoni partikolari, u ma kien hemm l-ebda raġuni biex wieħed jitbiegħed minn din il-metodoloġija.

(75) Kif indikat fil-premessa (66), il-GTĊ la kkummenta u lanqas ipprovda evidenza li tappoġġja jew tirribatti l-evidenza eżistenti fil-fajl tal-każ fl-istadju tal-bidu, inklużi r-Rapport u l-evidenza addizzjonali pprovduta mill-ilmentatur, dwar l-eżistenza ta’ distorsjonijiet sinifikanti u/jew dwar l-adegwatezza tal-applikazzjoni tal-Artikolu 2(6a) tar-Regolament bażiku fil-każ inkwistjoni.

(76) Il-kummenti f’dan ir-rigward tressqu fil-bidu f’isem żewġ produtturi esportaturi, GuangDong HaoMei New Materials Co., Ltd, u GuangDong King Metal Light Alloy Technology Co., Ltd (Haomei u King Metal). L-ewwel nett, dawn il-partijiet interessati ddikjaraw li s-sussidji li rċevew kienu ta’ ammont minimu u ffukaw fuq it-titjib tat-teknoloġija u tal-IT. Barra minn hekk, il-produtturi esportaturi ddikjaraw li l-għajnuniet li rċevew kienu komparabbli ma’ dawk mogħtija fl-UE lil intrapriżi tat-teknoloġija avvanzata sabiex jinkisbu għanijiet ta’ interess pubbliku, bħall-aġġornament tat-trasformazzjoni teknoloġika u d-diġitalizzazzjoni, l-elenkar ta’ għadd ta’ liġijiet Ewropej li jikkonċernaw l-għajnuna finanzjarja lill-intrapriżi.

(77) Il-Kummissjoni tfakkar li għall-fini li tiġi stabbilita l-eżistenza ta’ distorsjonijiet sinifikanti taħt l-Artikolu 2(6a)(b) tar-Regolament bażiku, l-impatt potenzjali ta’ wieħed jew aktar mill-elementi distortivi elenkati f’din id-dispożizzjoni jiġi analizzat fir-rigward tal-prezzijiet u l-kostijiet fil-pajjiż esportatur. L-istruttura tal-kostijiet u l-mekkaniżmi tal-formazzjoni tal-prezzijiet fi swieq oħra, inklużi kwistjonijiet relatati ma’ appoġġ finanzjarju, bħal appoġġ mogħti fl-UE, ma jitqisux f’dan il-kuntest. Barra minn hekk, il-Kummissjoni tfakkar li d-distorsjonijiet sinifikanti fiċ-Ċina ġew ivvalutati fil-livell tal-pajjiż kollu. Għalhekk, anki jekk fil-fatt il-produtturi esportaturi li kkummentaw ma bbenefikawx minn xi finanzjament sinifikanti mill-Istat, iż-żewġ kumpaniji kienu eliġibbli għal appoġġ finanzjarju kif deskritt fit-taqsimiet 3.2.1.8 flimkien ma’ 3.2.1.5 hawn taħt. Dan għaliex, kif spjegat fit-taqsima 3.2.1.4, iż-żewġ produtturi esportaturi kienu soġġetti, bħall-kumpaniji kollha fis-settur tal-aluminju, għal dokumenti ta’ ppjanar u gwida tal-Istat Ċiniż u gawdew minn aċċess għall-finanzjament, permezz tas-sistema finanzjarja Ċiniża deskritta fit-taqsima 3.2.1.8. F’dan ir-rigward, il-banek u istituzzjonijiet oħra ta’ finanzjament li jsegwu l-gwida tal-GtĊ, jiffaċilitaw l-aċċess għall-finanzjament għall-atturi tas-suq, inklużi l-produtturi ta’ prodotti tal-aluminju, u b’hekk joħolqu xibka ta’ sikurezza finanzjarja għal dawk l-intrapriżi, u jagħtuhom vantaġġ addizzjonali meta mqabbla mal-kontropartijiet tagħhom li jinsabu barra ċ-Ċina.

(78) It-tieni nett, il-produtturi esportaturi sostnew li l-ilment irrefera għal distorsjonijiet sinifikanti li jaffettwaw il-prezzijiet u l-kostijiet f’termini ġenerali ħafna, u li dawn l-elementi ma kinux applikabbli b’mod partikolari għalihom infushom. Il-produtturi esportaturi ssottomettew li skont l-Artikolu 2(6a) tar-Regolament bażiku, sabiex jinħadem il-valur normali, il-Kummissjoni tista’ tagħżel li tuża l-kostijiet domestiċi sal-punt li huma stabbiliti b’mod pożittiv li mhumiex distorti, fuq il-bażi ta’ evidenza preċiża u xierqa u l-valutazzjoni għandha ssir separatament għal kull esportatur u produttur. Haomei u King Metal allegaw li l-evidenza dwar distorsjonijiet sinifikanti li jinsabu fl-ilment, abbażi ta’ diversi Rapporti, kienu jappartjenu b’mod wiesa’ għall-ekonomija Ċiniża u s-settur tal-aluminju Ċiniż, u ma kinux applikabbli awtomatikament għaż-żewġ produtturi esportaturi.

(79) Il-Kummissjoni tinnota, fir-rigward ta’ dan ta’ hawn fuq, li l-eżistenza ta’ distorsjonijiet sinifikanti li jagħtu lok għall-applikazzjoni tal-Artikolu 2(6a) tar-Regolament bażiku hija stabbilita fil-livell nazzjonali. Jekk tiġi stabbilita l-eżistenza ta’ distorsjonijiet sinifikanti, allura d-dispożizzjonijiet tal-Artikolu 2(6a) japplikaw għall-produtturi esportaturi kollha fiċ-Ċina. Fi kwalunkwe każ, l-istess dispożizzjoni tar-Regolament bażiku tippermetti li l-produtturi esportaturi juru li l-kostijiet domestiċi tagħhom stess mhumiex affettwati minn distorsjonijiet sinifikanti, f’liema każijiet jistgħu jintużaw għall-kalkolu tal-valur normali. Madankollu, ma ġie stabbilit l-ebda kost domestiku biex ma jkunx hemm distorsjoni fuq il-bażi ta’ evidenza preċiża u xierqa, inkluż fil-qafas tad-dispożizzjoni dwar il-partijiet interessati fl-Artikolu 2(6a)(c). B’mod partikolari, il-produtturi esportaturi ma ppreżentawx evidenza preċiża u xierqa dwar il-prezzijiet u l-kostijiet mingħajr distorsjoni. Fid-dawl tas-sejbiet tal-investigazzjoni msemmija fit-taqsima 3.2.1.10 u fin-nuqqas ta’ kwalunkwe evidenza rilevanti li dawn is-sejbiet ma japplikawx għall-kostijiet domestiċi ta’ dawk il-produtturi esportaturi, din il-pretensjoni ma ntlaqgħetx.

(80) It-tielet, il-produtturi esportaturi ddikjaraw li kemm ir-Rapport tal-Kummissjoni kif ukoll ir-Rapport tal-Kamra tal-Kummerċ tal-UE dwar il-fajl huma ġenerali ħafna, peress li jiddiskutu problemi ġenerali fl-industrija tal-aluminju li madankollu mhumiex applikabbli għal Haomei u King Metal b’mod partikolari. Bl-istess mod, l-Istudju tal-OECD ikkonċentra fuq l-akbar produtturi u filwaqt li huma riċevituri ewlenin ta’ sussidji statali fiċ-Ċina, id-dokument jirrikonoxxi li produtturi oħra, inklużi l-produtturi tas-semis, ma jibbenefikawx minn sussidji estensivi mill-Istat. Barra minn hekk, iż-żewġ produtturi esportaturi ma jirċevux ammonti eċċessivi ta’ sussidji mill-Istat, kif deskritt fid-dettall fil-kummenti riċevuti li jelenkaw l-għajnuna mill-Istat kollha li rċevew Haomei u King Metal. Għalhekk, iż-żewġ produtturi esportaturi mhumiex soġġetti għas-sussidji tal-Istat sal-punt li huma soġġetti l-akbar produtturi u għalhekk il-prezzijiet tagħhom mhumiex distorti.

(81) Il-Kummissjoni fakkret li l-eżistenza ta’ distorsjonijiet sinifikanti hija stabbilita għall-pajjiż esportatur kollu f’konformità mal-Artikolu 2(6a)(b). Għalhekk, it-tliet rapporti użati biex juru l-eżistenza ta’ distorsjonijiet sinifikanti huma rilevanti biex jiġu ssodisfati r-rekwiżiti tal-Artikolu 2(6a)(b). Skont l-Artikolu 2(6a)(a), l-użu tal-kostijiet domestiċi huwa permess jekk dawn ikunu stabbiliti b’mod pożittiv li ma jiġux distorti fil-livell tal-produtturi esportaturi individwali. Il-fatt li ż-żewġ produtturi esportaturi ma bbenefikawx minn sussidji fl-istess livell bħal produtturi oħra akbar huwa irrilevanti f’dan il-każ, kif spjegat aktar fil-premessi (76) sa (77).

(82) Barra minn hekk, iż-żewġ produtturi esportaturi sostnew li l-prezzijiet tal-enerġija u l-kostijiet tal-pagi tagħhom ma kinux distorti u li ma kien hemm l-ebda evidenza li tappoġġa l-pretensjoni li distorsjonijiet sinifikanti affettwaw dawk iż-żewġ fatturi tal-produzzjoni.

(83) Kif diġà ġie spjegat fil-premessa (77), l-eżistenza ta’ distorsjonijiet sinifikanti li jwasslu għall-applikazzjoni tal-Artikolu 2(6a) tar-Regolament bażiku hija stabbilita fuq livell nazzjonali, u d-dispożizzjonijiet tal-Artikolu 2(6a) jippermettu lill-produtturi esportaturi juru li l-kostijiet domestiċi tagħhom stess mhumiex affettwati minn distorsjonijiet sinifikanti, f’liema każijiet jistgħu jintużaw għall-kalkolu tal-valur normali. Madankollu, f’dan il-każ l-ebda kost tal-enerġija domestika, u lanqas pagi domestiċi ma ġew stabbiliti li huma mingħajr distorsjoni fuq il-bażi ta’ evidenza preċiża u xierqa, inkluż fil-qafas tad-dispożizzjoni dwar il-partijiet interessati fl-Artikolu 2(6a)(c). L-ebda produttur esportatur ma ppreżenta evidenza li turi li l-kostijiet tal-enerġija u tax-xogħol tiegħu ma kinux distorti. Għalhekk, il-pretensjoni tagħhom f’dak ir-rigward ma ntlaqgħetx.

(84) Fir-rigward tar-rifużjonijiet tal-VAT taċ-Ċina fuq l-esportazzjonijiet ta’ ċerti prodotti tal-aluminju, Haomei u King Metal sostnew li huma ma bbenefikawx minn rifużjonijiet tal-VAT fir-rigward ta’ staneg u vireg, u li huma bbenefikaw biss minn tnaqqis tat-taxxa ta’ 10 % fuq it-taxxa fuq l-introjtu korporattiv.

(85) L-ewwel nett, il-produtturi esportaturi li kkummentaw ma żvelawx aktar dettalji dwar jekk prodotti oħra esportati minnhom jistgħux ikunu soġġetti għal rifużjoni tal-VAT, lil hinn mill-informazzjoni dwar l-istaneg u l-vireg. It-tieni nett, kif stabbilit mill-Kummissjoni fir-Rapport tagħha, il-politika tar-rifużjonijiet tal-VAT taċ-Ċina hija partikolarment rilevanti bħala evidenza li turi d-distorsjonijiet tal-kostijiet tal-inputs (jiġifieri l-aluminju primarju) użati fil-produzzjoni tal-prodott ikkonċernat. Il-fatt li l-esportazzjonijiet ta’ Haomei u King Metal ta’ ċerti prodotti tal-aluminju ma jkunux soġġetti għal rifużjonijiet tal-VAT ma jbiddilx il-fatt li l-prezzijiet tal-materja prima użata minnhom fil-proċess tal-produzzjoni jiġu distorti bħala riżultat tal-politika li teżenta l-VAT fil-livell tal-pajjiż kollu. Il-produtturi esportaturi msemmija ma pprovdew l-ebda evidenza għall-kuntrarju. Għaldaqstant, il-pretensjoni tagħhom ma ntlaqgħetx.

(86) Barra minn hekk, iż-żewġ produtturi esportaturi ddikjaraw li l-liġi kummerċjali u l-istatuti tal-kumpaniji tagħhom ma jsemmux ir-rwol tal-Kumitat tal-Partiti, u li kienu soġġetti għall-infurzar tal-liġijiet dwar il-falliment u l-liġijiet korporattivi u tal-proprjetà. Huma sostnew li l-awditi twettqu regolarment minn kontabilisti pubbliċi ċċertifikati u l-baġits kienu trasparenti u aċċessibbli għall-pubbliku.

(87) Il-Kummissjoni tfakkar li skont il-Kostituzzjoni tas-CCP, il-kumpaniji Ċiniżi kollha huma meħtieġa jistabbilixxu ċelloli tal-partiti, kif spjegat fid-dettall fil-premessa (105). Għalhekk, il-fatt li ma kien hemm l-ebda dispożizzjoni speċifika fl-istatuti taż-żewġ produtturi esportaturi ma jbiddilx il-fatt li s-CCP influwenzat id-deċiżjonijiet kummerċjali fil-każ tal-maġġoranza tan-nisġa korporattiva taċ-Ċina, permezz tal-preżenza tal-Istat fiċ-ċelloli tal-partit (9). Dan ikkontribwixxa għall-influwenza u l-kontroll ġenerali mis-CCP fuq l-ekonomija Ċiniża. B’konsegwenza ta’ dan, tali intervent mill-Istat kien qed jaffettwa mhux biss lill-produtturi esportaturi Ċiniżi iżda wkoll lill-produtturi tal-materja prima u l-inputs użati minn dawn il-produtturi esportaturi (inklużi Haomei u King Metal), bir-riżultat li l-prezzijiet ta’ dawn l-inputs kienu distorti. Ma hemm l-ebda evidenza fil-fajl biex jiġi kkontestat dan il-fatt. It-tieni nett, fit-taqsima 3.2.1.6, il-Kummissjoni stabbiliet distorsjonijiet fil-pajjiż kollu fir-rigward tal-infurzar tal-liġijiet dwar il-falliment, il-liġijiet korporattivi u tal-proprjetà, f’konformità mar-rekwiżiti tal-Artikolu 2(6a)b, ir-raba’ inċiż. Ma ġiet ippreżentata l-ebda evidenza li turi li d-distorsjonijiet preżenti fil-livell tal-pajjiż kollu mhumiex applikabbli għaż-żewġ produtturi esportaturi. Għaldaqstant, iż-żewġ pretensjonijiet ma ntlaqgħux.

(88) Produttur esportatur ieħor, jiġifieri Press Metal Group, ippreżenta kummenti dwar l-eżistenza ta’ distorsjonijiet sinifikanti bħala reazzjoni għan-Nota tal-16 ta’ Marzu 2020. Il-produttur esportatur iddikjara li l-Kummissjoni ma għandhiex tibda l-proċedura bbażata fuq l-Artikolu 2(6a) tar-Regolament bażiku qabel ma fil-fatt tiddetermina b’mod pożittiv l-eżistenza ta’ distorsjonijiet sinifikanti. Għalhekk, skont dan l-esportatur, il-Kummissjoni ma għandhiex tieħu passi bħal li tibgħat kwestjonarji skont l-Artikolu 2(6a) u tibda tfittex pajjiż rappreżentattiv sakemm l-eżistenza ta’ distorsjonijiet sinifikanti tiġi stabbilita b’mod pożittiv.

(89) Il-Kummissjoni ċċarat li filwaqt li d-determinazzjoni dwar l-eżistenza attwali ta’ distorsjonijiet sinifikanti u l-użu konsegwenti tal-metodoloġija preskritta mill-Artikolu 2(6a)(a) sseħħ biss fil-ħin tad-divulgazzjoni proviżorja u/jew definittiva, l-Artikolu 2(6a)(e) jistabbilixxi obbligu li tinġabar id-data meħtieġa għall-applikazzjoni ta’ din il-metodoloġija meta l-investigazzjoni tkun inbdiet fuq din il-bażi. F’dan il-każ, il-Kummissjoni qieset l-evidenza sottomessa mill-ilmentatur dwar id-distorsjonijiet sinifikanti bħala suffiċjenti biex tinbeda l-investigazzjoni fuq din il-bażi. In-Notifika ta’ Bidu speċifikat dan b’mod ċar fil-punt 3 tagħha, f’konformità mal-obbligu stabbilit fl-Artikolu 2(6a)(e) tar-Regolament bażiku. Għalhekk il-Kummissjoni ħadet il-passi meħtieġa fl-applikazzjoni tal-Artikolu 2(6a)(e) tar-Regolament bażiku. Din il-proċedura tinkludi li jintbagħtu kwestjonarji, kif ukoll it-tiftix għal pajjiżi rappreżentattivi xierqa possibbli. Barra minn hekk, it-tieni subparagrafu tal-Artikolu 2(6a)(e) jimponi obbligu ulterjuri fuq il-Kummissjoni biex tinforma lill-partijiet minnufih wara l-bidu dwar is-sorsi rilevanti li biħsiebha tuża f’dan ir-rigward. Dan jikkostitwixxi l-bażi legali għall-informazzjoni mitluba fil-kwestjonarji dwar in-noti dwar il-fatturi tal-produzzjoni, kif dettaljat fil-premessi (35) sa (37). Fuq il-bażi ta’ dawn l-elementi kollha, il-Kummissjoni ma laqgħatx il-pretensjoni.

(90) Il-Kummissjoni eżaminat jekk kienx xieraq li jintużaw prezzijiet u kostijiet domestiċi fiċ-Ċina minħabba l-eżistenza ta' distorsjonijiet sinifikanti fit-tifsira tal-punt (b) tal-Artikolu 2(6a) tar-Regolament bażiku. Il-Kummissjoni għamlet dan abbażi tal-evidenza disponibbli fil-fajl, inkluża l-evidenza inkluża fir-Rapport, li tiddependi fuq sorsi disponibbli għall-pubbliku. Dik l-analiżi kopriet l-eżami tal-interventi sostanzjali tal-gvern fl-ekonomija taċ-Ċina inġenerali, iżda anke s-sitwazzjoni speċifika tas-suq fis-settur rilevanti, inkluż il-prodott ikkonċernat.

3.2.1.2. Distorsjonijiet sinifikanti li jaffettwaw il-prezzijiet u l-kostijiet domestiċi fiċ-Ċina

(91) Is-sistema ekonomika Ċiniża hija bbażata fuq il-kunċett ta’ “ekonomija tas-suq soċjalista”. Dan il-kunċett huwa minqux fil-Kostituzzjoni Ċiniża u jiddetermina l-governanza ekonomika taċ-Ċina. Il-prinċipju ewlieni huwa “s-sjieda pubblika soċjalista tal-mezzi tal-produzzjoni, jiġifieri s-sjieda min-nies kollha u s-sjieda kollettiva mill-persuni li jaħdmu”. L-ekonomija tal-Istat hija “l-forza mexxejja tal-ekonomija nazzjonali” u l-Istat għandu l-mandat “li jiżgura l-konsolidazzjoni u t-tkabbir tagħha” (10). Konsegwentement, l-istruttura ġenerali tal-ekonomija Ċiniża mhux biss tippermetti interventi sostanzjali tal-gvern fl-ekonomija, iżda dawn l-interventi huma obbligatorji b’mod espliċitu. Il-kunċett tas-supremazija tas-sjieda pubblika fuq dik privata huwa mifrux fis-sistema ġuridika kollha u huwa enfasizzat bħala prinċipju ġenerali fl-atti leġiżlattivi prinċipali kollha. Il-liġi Ċiniża dwar il-proprjetà hija eżempju ewlieni: din tirreferi għall-istadju primarju tas-soċjaliżmu u tinkariga lill-Istat bis-sostenn tas-sistema ekonomika bażika li fiha s-sjieda pubblika għandha rwol dominanti. Forom oħra ta’ sjieda huma tollerati, u l-liġi tippermettilhom jiżviluppaw flimkien mas-sjieda statali (11).

(92) Barra minn hekk, skont il-liġi Ċiniża, l-ekonomija tas-suq soċjalista hija żviluppata taħt it-tmexxija tal-Partit Komunista Ċiniż (Chinese Communist Party, “CCP”). L-istrutturi tal-Istat Ċiniż u tas-CCP huma marbutin ma’ xulxin f’kull livell (legali, istituzzjonali, personali), b’mod li jifformaw superstruttura li fiha ma hemmx distinzjoni bejn ir-rwoli tas-CCP u tal-Istat. Wara emenda tal-Kostituzzjoni Ċiniża f’Marzu 2018, ir-rwol ewlieni tas-CCP ingħata prominenza saħansitra akbar billi ġie affermat mill-ġdid fit-test tal-Artikolu 1 tal-Kostituzzjoni. Wara l-ewwel sentenza diġà eżistenti tad-dispożizzjoni: “[is-]sistema soċjalista hija s-sistema bażika tar-Repubblika tal-Poplu taċ-Ċina”, iddaħħlet tieni sentenza ġdida li tgħid: “[il-]karatteristika li tiddefinixxi s-soċjaliżmu b’karatteristiċi Ċiniżi hi t-tmexxija tal-Partit Komunista taċ-Ċina.” (12) Dan juri l-kontroll mhux ikkontestat u dejjem jikber tas-CCP fuq is-sistema ekonomika taċ-Ċina. Din it-tmexxija u dan il-kontroll huma inerenti għas-sistema Ċiniża u jmorru ferm lil hinn mis-sitwazzjoni abitwali fil-pajjiżi l-oħra fejn il-gvernijiet jeżerċitaw kontroll makroekonomiku ġenerali li fil-limitazzjonijiet tiegħu hemm forzi tas-suq ħieles.

(93) L-Istat Ċiniż iwettaq politika ekonomika intervenzjonista biex isegwi għanijiet li jikkoinċidu mal-aġenda politika stipulata mis-CCP, minflok ma jirrifletti l-kundizzjonijiet ekonomiċi prevalenti f’suq ħieles (13). L-għodod ekonomiċi intervenzjonisti li jintużaw mill-awtoritajiet Ċiniżi jinqasmu f’diversi friegħi, inklużi s-sistema tal-ippjanar industrijali, is-sistema finanzjarja, kif ukoll il-livell tal-ambjent regolatorju.

(94) L-ewwel nett, fil-livell ta’ kontroll amministrattiv kumplessiv, id-direzzjoni tal-ekonomija Ċiniża hija regolata minn sistema kumplessa ta’ ppjanar industrijali li taffettwa l-attivitajiet ekonomiċi kollha fil-pajjiż. It-totalità ta’ dawn il-pjanijiet tkopri matriċi komprensiva u kumplessa ta’ setturi u politiki trażversali u hija preżenti fil-livelli kollha tal-gvern. Il-pjanijiet fil-livell provinċjali huma dettaljati filwaqt li l-pjanijiet nazzjonali jistabbilixxu miri usa’. Il-pjanijiet jispeċifikaw ukoll il-mezzi biex jiġu appoġġjati l-industriji/is-setturi rilevanti kif ukoll il-perjodi ta’ żmien li fihom jeħtieġ li jintlaħqu l-objettivi. Xi pjanijiet għadhom jinkludu miri espliċiti tal-produzzjoni, filwaqt li din kienet karatteristika regolari fiċ-ċikli tal-ippjanar preċedenti. Skont il-pjanijiet, is-setturi u/jew il-proġetti industrijali individwali qed jiġu identifikati bħala prijoritajiet (pożittivi jew negattivi) skont il-prijoritajiet tal-gvern u l-għanijiet ta’ żvilupp speċifiċi attribwiti lilhom (aġġornament industrijali, espansjoni industrijali, eċċ.). L-operaturi ekonomiċi, kemm dawk privati kif ukoll dawk tal-Istat, iridu jaġġustaw b’mod effettiv l-attivitajiet kummerċjali tagħhom skont ir-realtajiet imposti mis-sistema tal-ippjanar. Dan mhuwiex biss minħabba n-natura vinkolanti tal-pjanijiet iżda anki minħabba l-fatt li l-awtoritajiet Ċiniżi rilevanti fil-livelli kollha tal-gvern jaderixxu mas-sistema ta’ pjanijiet u jużaw is-setgħat mogħtija lilhom skont kif ikun meħtieġ, u b’hekk iġiegħlu lill-operaturi ekonomiċi jikkonformaw mal-prijoritajiet stabbiliti fil-pjanijiet (ara wkoll it-Taqsima 3.2.1.5 hawn taħt) (14).

(95) It-tieni, fil-livell tal-allokazzjoni tar-riżorsi finanzjarji, is-sistema finanzjarja taċ-Ċina hija ddominata mill-banek kummerċjali tal-Istat. Dawk il-banek, meta jistabbilixxu u jimplimentaw il-politika ta’ self tagħhom ikunu jeħtieġu li jallinjaw ruħhom mal-objettivi tal-politika industrijali tal-gvern aktar milli primarjament jivvalutaw il-merti ekonomiċi ta’ xi proġett partikolari (ara wkoll it-Taqsima 3.2.1.8 hawn taħt) (15). L-istess japplika għall-komponenti l-oħra tas-sistema finanzjarja Ċiniża, bħas-swieq tal-istokks, is-swieq tal-bonds, is-swieq tal-ekwità privata, eċċ. Barra minn hekk, dawn il-partijiet tas-settur finanzjarju għajr is-settur bankarju huma istituzzjonalment u operazzjonalment stabbiliti b’mod li mhuwiex xprunat biex itejjeb il-funzjonament effiċjenti tas-swieq finanzjarji iżda biex jiżgura l-kontroll u jippermetti l-intervent mill-Istat u mis-CCP (16).

(96) It-tielet, fil-livell tal-ambjent regolatorju, l-interventi mill-Istat fl-ekonomija jieħdu għadd ta’ forom. Pereżempju, ir-regoli dwar l-akkwist pubbliku jintużaw regolarment sabiex jintlaħqu għanijiet ta’ politika oħrajn minbarra l-effiċjenza ekonomika, u b’hekk jimminaw il-prinċipji bbażati fuq is-suq fil-qasam. Il-leġiżlazzjoni applikabbli tistabbilixxi b’mod speċifiku li l-akkwist pubbliku għandu jsir sabiex tiġi ffaċilitata l-kisba tal-għanijiet imfassla mill-politiki tal-Istat. Madankollu, in-natura ta’ dawn l-għanijiet għadha mhijiex iddefinita, li għalhekk tħalli marġni ta’ apprezzament wiesa’ għall-korpi li jieħdu d-deċiżjonijiet (17). B’mod simili, fil-qasam tal-investiment, il-Gvern taċ-Ċina (GtĊ) iżomm kontroll u influwenza sinifikanti fuq id-destinazzjoni u d-daqs kemm tal-investiment tal-Istat kif ukoll ta’ dak privat. L-iskrinjar tal-investiment, kif ukoll diversi inċentivi, restrizzjonijiet, u projbizzjonijiet relatati mal-investiment jintużaw mill-awtoritajiet bħala għodda importanti biex jiġu appoġġjati għanijiet ta’ politika industrijali, bħaż-żamma tal-kontroll tal-Istat fuq setturi ewlenin jew it-tisħiħ tal-industrija domestika (18).

(97) Fil-qosor, il-mudell ekonomiku Ċiniż huwa bbażat fuq ċerti assjomi bażiċi, li jipprevedu u jinkoraġġixxu bosta interventi tal-gvern. Tali interventi sostanzjali tal-gvern imorru kontra l-operat ħieles tal-forzi tas-suq, u jirriżultaw f’distorsjoni tal-allokazzjoni effettiva tar-riżorsi skont il-prinċipji tas-suq (19).

3.2.1.3. Distorsjonijiet sinifikanti skont l-ewwel inċiż tal-Artikolu 2(6a)(b) tar-Regolament bażiku: is-suq inkwistjoni huwa moqdi f’miżura sinifikanti minn intrapriżi li joperaw taħt is-sjieda, il-kontroll jew is-superviżjoni politika jew il-gwida tal-awtoritajiet tal-pajjiż esportatur

(98) Fiċ-Ċina, l-intrapriżi li joperaw taħt is-sjieda, il-kontroll u/jew is-superviżjoni politika jew il-gwida tal-Istat jirrappreżentaw parti essenzjali mill-ekonomija.

(99) Il-GtĊ u s-CCP iżommu strutturi li jiżguraw il-kontinwazzjoni tal-influwenza tagħhom fuq l-intrapriżi, u b’mod partikolari fuq l-intrapriżi tal-Istat (State-owned enterprises, SOEs). L-Istat (u f’ħafna aspetti anki s-CCP) mhux biss jifformula u jissorvelja b’mod attiv l-implimentazzjoni tal-politiki ekonomiċi ġenerali minn SOEs individwali, iżda jeżerċita wkoll id-drittijiet tiegħu li jipparteċipa fit-teħid ta’ deċiżjonijiet operazzjonali fl-SOEs. Tipikament dan isir permezz tar-rotazzjoni ta’ uffiċjali tal-partit (cadres) bejn l-awtoritajiet tal-gvern u l-SOEs, permezz tal-preżenza ta’ membri tal-partit fil-korpi eżekuttivi tal-SOEs u ta’ ċelloli tal-partit fil-kumpaniji (ara wkoll it-Taqsima 3.2.1.4 hawn taħt), kif ukoll permezz tat-tfassil tal-istruttura korporattiva tas-settur tal-SOEs (20). Inkambju, l-SOEs igawdu status partikolari fl-ekonomija Ċiniża, li jinvolvi għadd ta’ benefiċċji ekonomiċi, b’mod partikolari ħelsien mill-kompetizzjoni u aċċess preferenzjali għal inputs rilevanti, inklużi l-finanzi (21). L-elementi li jindikaw l-eżistenza ta’ kontroll mill-gvern fuq l-intrapriżi fis-settur tal-aluminju huma żviluppati aktar fit-Taqsima 3.2.1.5 hawn taħt.

(100) L-istudju tal-OECD, ippreżentat mill-ilmentatur bħala evidenza, jirreferi għall-SOEs fis-settur tal-aluminju li fil-preżentazzjonijiet regolatorji tagħhom speċifikament jenfasizzaw kif is-sjieda tal-Istat tinfluwenza l-politiki industrijali rilevanti u kif is-sjieda tal-Istat issarraf f’appoġġ tal-gvern. B’mod aktar speċifiku, SOE partikolari ssemmi fil-prospett tal-bonds tal-2016 tagħha li hija waħda mit-52 intrapriża ewlenin tal-Istat, li għandha rwol ewlieni fil-formulazzjoni u fl-implimentazzjoni ta’ politiki fis-settur tal-enerġija, u li tirċievi appoġġ komprensiv u sostenibbli mill-GtĊ. Fil-prospett tal-bonds tal-2017 tagħha, SOE oħra tirreferi għall-fatt li l-gvern provinċjali rispettiv jista’ jeżerċita influwenza sinifikanti fuq il-grupp (22).

(101) Iċ-Ċina hija l-akbar produttur tal-aluminju fid-dinja, b’bosta SOEs kbar li jikklassifikaw bħala l-ogħla produtturi individwali fid-dinja. Skont l-istimi, l-SOEs jammontaw għal aktar minn 50 % tal-output totali tal-aluminju primarju fiċ-Ċina (23). Studju dwar l-industrija tal-metall mhux ferruż fiċ-Ċina wkoll jindika lejn id-direzzjoni li l-SOEs huma responsabbli għal sehem dominanti tas-suq domestiku (24). Filwaqt li żieda fil-kapaċità fis-snin reċenti hija parzjalment attribwita lil kumpaniji bi sjieda privata, tali żieda fil-kapaċità normalment tinvolvi wkoll diversi forom ta' involviment tal-gvern (lokali), bħat-tolleranza tal-espansjoni illegali tal-kapaċità (25). Barra minn hekk, żdiedet ukoll il-kapaċità tal-produzzjoni tal-aluminju fost l-SOEs ewlenin, minkejja li f’livell inqas (26).

(102) Minbarra li jikkontrolla l-SOEs, il-GtĊ jinfluwenza wkoll il-kumpaniji privati fiċ-Ċina. Pereżempju, il-Kummissjoni kkonstatat li waħda mill-kumpaniji fil-kampjun, Press Metal Group, irrikonoxxiet li rċeviet appoġġ finanzjarju mill-Istat fis-snin reċenti. Il-President tal-bord tal-kumpanija, Guan Baoqiang, qal: “il-gvern jappoġġa t-trasformazzjoni tal-intrapriża tagħna lejn manifattura intelliġenti f’diversi aspetti. Fl-2011, is-sussidjarja tal-intrapriża tat-teknoloġija avvanzata li twaqqfet dan l-aħħar ibbenefikat minn politiki preferenzjali tal-gvern bħall-ħelsien mit-taxxa, eċċ. Is-sena li għaddiet, sabiex il-katina tal-produzzjoni ssir aktar intelliġenti u awtomatika, introduċejna tagħmir intelliġenti ta’ livell għoli fuq skala kbira, li jiswa aktar minn RMB 100 miljun, u l-gvern ta sussidju għat-trasformazzjoni teknoloġika. Issa, se nagħtu attenzjoni b’mod spontanju lill-politiki ta’ appoġġ tal-industrija governattiva (27).”

(103) Barra minn hekk, skont il-prospett tal-Offerta Pubblika Inizjali tal-produttur esportatur Guangdong Haomei New Materials Co. Ltd., il-kumpanija rċeviet sussidji tal-gvern b’mod regolari. Matul il-perjodu ta’ rapportar, tali produttur esportatur ibbenefika mill-ammonti li ġejjin: RMB 11 318 300 fl-2016, RMB 17 020 800 fl-2017, RMB 11 486 700 fl-2018. Dawn it-trasferimenti ammontaw għal 11,28 %, 13,24 %, 11,16 % tal-profitt tal-kumpanija, rispettivament. B’rabta ma’ dan, l-istess dokument jispeċifika l-importanza ta’ dawk is-sussidji għall-kumpanija: “Matul il-perjodu ta’ rappurtar, is-sussidji tal-gvern li rċeviet l-intrapriża pprovdew garanzija ta’ finanzjament. Meta wieħed iħares lejn il-proporzjon tas-sussidji/profitt tal-gvern, il-prestazzjoni operattiva tal-intrapriża ma tiddependix l-aktar fuq is-sussidji tal-gvern. Madankollu, f’każ li l-intrapriża ma tkunx tista’ tirċievi sussidji tal-gvern fil-futur, dan jista’ jkollu impatt fuq il-fluss tal-flus u r-riżultati operattivi tal-intrapriża.” (28)

(104) Minħabba l-livell għoli ta’ intervent mill-gvern fl-industrija tal-aluminju u sehem kbir ta’ SOEs fis-settur, anki l-produtturi privati ma jitħallewx joperaw skont il-kundizzjonijiet tas-suq. Fil-fatt, kemm l-intrapriżi pubbliċi kif ukoll dawk privati fis-settur tal-aluminju huma soġġetti wkoll għal superviżjoni u gwida politika kif stabbilit fit-Taqsima 3.2.1.5 hawn taħt.

3.2.1.4. Distorsjonijiet sinifikanti skont it-tieni inċiż tal-Artikolu 2(6a)(b) tar-Regolament bażiku: Preżenza tal-Istat f’ditti li jippermettu lill-Istat jinterferixxi fir-rigward tal-prezzijiet jew tal-kostijiet

(105) Minbarra li jeżerċita kontroll fuq l-ekonomija permezz tas-sjieda ta’ SOEs u mezzi oħra, il-GtĊ huwa f’pożizzjoni li jinterferixxi fil-prezzijiet u fil-kostijiet permezz tal-preżenza tal-Istat fid-ditti. Filwaqt li d-dritt għall-ħatra u t-tneħħija ta’ membri kruċjali tal-maniġment fl-SOEs mill-awtoritajiet rilevanti tal-Istat, kif previst fil-leġiżlazzjoni Ċiniża, jista’ jitqies li jirrifletti d-drittijiet ta’ sjieda korrispondenti (29), iċ-ċelloli tas-CCP fl-intrapriżi, kemm dawk tal-Istat kif ukoll dawk privati, jirrappreżentaw mezz importanti ieħor li permezz tiegħu l-Istat jista’ jinterferixxi fid-deċiżjonijiet tan-negozju. Skont il-liġi tal-kumpaniji taċ-Ċina, f’kull kumpanija għandha tiġi stabbilita organizzazzjoni tas-CCP (li jkollha mill-inqas tliet membri tas-CCP kif speċifikat fil-Kostituzzjoni tas-CCP (30)) u l-kumpanija għandha tipprovdi l-kundizzjonijiet meħtieġa għall-attivitajiet tal-organizzazzjoni tal-partit. Fil-passat, jidher li dan ir-rekwiżit mhux dejjem ġie segwit jew infurzat b’mod strett. Madankollu, minn tal-inqas l-2016 ’l hawn, is-CCP saħħaħ il-pretensjonijiet tiegħu li jikkontrolla d-deċiżjonijiet kummerċjali fl-SOEs bħala kwistjoni ta’ prinċipju politiku. Huwa rrapportat ukoll li s-CCP jeżerċita pressjoni fuq il-kumpaniji privati biex ipoġġu l-“patrijottiżmu” l-ewwel u qabel kollox u jsegwu d-dixxiplina tal-partit (31). Fl-2017, ġie rrapportat li kienu jeżistu ċelloli tal-partit f’madwar 70 % ta’ madwar 1,86 miljun kumpanija bi sjieda privata, li rriżulta fi pressjoni dejjem akbar biex l-organizzazzjonijiet tas-CCP ikollhom l-aħħar kelma fir-rigward tad-deċiżjonijiet kummerċjali fil-kumpaniji rispettivi tagħhom (32). Dawn ir-regoli għandhom applikazzjoni ġenerali fl-ekonomija Ċiniża kollha, fost is-setturi kollha, inkluż għall-produtturi tal-aluminju u għall-fornituri tal-inputs tagħhom.

(106) L-eżempji li ġejjin juru x-xejra msemmija hawn fuq ta’ livell ta’ intervent mill-GtĊ li qed jiżdied fis-settur tal-aluminju.

(107) Kif ikkonstatat mill-Kummissjoni f’investigazzjoni oħra dwar ċertu foil tal-aluminju f’rombli li joriġina miċ-Ċina (33), fl-2017, produttur tal-aluminju tal-Istat Ċiniż, China Aluminium International Engineering Corporation Limited (“Chalieco”), emenda l-Istatut ta’ Assoċjazzjoni tiegħu biex jagħti aktar prominenza lir-rwol taċ-ċelloli tal-partit fil-kumpanija. Din kienet tinkludi kapitolu sħiħ dwar il-Kumitat tal-Partit, u l-Artikolu 113 tiegħu jiddikjara: “Fit-teħid ta’ deċiżjonijiet dwar kwistjonijiet korporattivi prinċipali, il-Bord għandu jikkonsulta lill-Kumitat tal-Partit tal-Kumpanija bil-quddiem.” (34) Barra minn hekk, fir-Rapport Annwali tal-2017 tagħha (35), l-Aluminum Corporation of China (“Chalco”) tiddikjara li għadd ta’ diretturi, superviżuri, u maniġment superjuri — inkluż il-President u d-Direttur Eżekuttiv, u l-President tal-Kumitat Superviżorju — huma membri tas-CCP.

(108) Fir-rigward ta’ SOE oħra attiva fis-settur Ċiniż tal-aluminju, il-Kummissjoni stabbilixxiet li d-direttur eżekuttiv u l-president tal-kumpanija, He Zhihui, kellu l-kariga ta’ Segretarju tal-Kumitat tal-Partit Komunista, filwaqt li l-president tal-kumitat superviżorju tal-kumpanija, Ye Guohua, kien membru tal-Kumitat tal-Partit Komunista.

(109) Rabtiet mill-qrib mal-Istat u l-ideoloġija tiegħu huma riflessi wkoll fid-deskrizzjoni tas-sit web ta’ kumpanija oħra - Xinfa Group. Il-kumpanija “taderixxi mal-gwida tal-ideoloġija soċjalista ta’ Xi Jinping b’karatteristiċi Ċiniżi fl-era l-ġdida” (36). Fl-istess ħin, il-president tal-Shandong Xinfa Group, Zhang Gang, ingħata t-titlu onorarju ta’ “Membru Eċċezzjonali tal-Partit Komunista tal-Provinċja ta’ Shandong” fl-2001 mill-Kumitat tas-CCPs tal-Provinċja. Hu kien ukoll membru tal-10 u l-11-il Kungress Nazzjonali tal-Poplu (37).

(110) Bl-istess mod, id-direttur eżekuttiv u s-CEO tal-produttur ewlieni China Hongqiao Group, Zhang Bo, ġie elett bħala membru tat-12-il sessjoni tal-Kungress tal-Poplu Provinċjali ta’ Shandong u ngħata t-titlu ta’ “Ħaddiem Mudell Nazzjonali” fl-2010. Fl-istess ħin, Zhang Bo hu l-viċi president tal-Assoċjazzjoni tal-Industrija tal-Metalli mhux Ferrużi taċ-Ċina u l-president tal-Assoċjazzjoni tal-Industrija tal-Aluminju ta’ Shandong (38). Il-Kummissjoni kkonstatat ukoll li l-viċi president ta’ Hongqiao Group, Deng Wenqiang, kien membru tal-15-il, s-16-il u s-17-il sessjoni tal-Kungress tal-Poplu ta’ Zouping County u d-9 u l-10 sessjoni tal-Kungress tal-Poplu ta’ Binzhou City (39).

(111) F’eżempju ieħor, il-preżenza tas-CCP f’waħda mill-kumpaniji fil-kampjun, Liaoning Zhongwang Group Co. Ltd. ġiet ikkonfermata mill-informazzjoni li ġejja: “Fost is-seba’ membri tal-Kumitat tal-Partit tal-grupp, is-Segretarju tal-Kumitat tal-Partit iservi bħala viċi maniġer ġenerali tal-grupp, u s-sitt membri l-oħra tal-Kumitat tal-Partit iservu bħala viċi maniġer ġenerali, direttur tal-fabbrika u pożizzjonijiet oħra rispettivament. Flimkien mal-livell ta’ ġestjoni tal-Grupp, il-Kumitat tal-Partit tal-grupp stabbilixxa “Laqgħat Konġunti” u “Laqgħat Regolari Bidirezzjonali” u sistemi oħra u għandu jipprovdi lill-maniġment b’feedback dwar l-opinjonijiet u s-suġġerimenti miġbura mill-persunal u l-ħaddiema, sabiex jipprovdi referenza importanti għat-teħid ta’ deċiżjonijiet xjentifiċi tal-intrapriża. Iċ-ċentraliżmu demokratiku tal-Partit għandu japplika għat-teħid ta’ deċiżjonijiet dwar kwistjonijiet prinċipali tal-intrapriża, u s-sistema interna ta’ evalwazzjoni tal-Partit għandha tiġi introdotta fil-ġestjoni tar-riżorsi umani tal-intrapriza sabiex jiġi ggarantit it-teħid ta’ deċiżjonijiet xjentifiku” (40).

(112) Il-preżenza u l-intervent tal-Istat fis-swieq finanzjarji (ara wkoll it-Taqsima 3.2.1.8 hawn taħt) kif ukoll fil-provvista ta’ materja prima u ta’ inputs għandhom effett ta’ distorsjoni addizzjonali fuq is-suq (41). Għaldaqstant, il-preżenza tal-Istat fid-ditti, inklużi l-SOEs, fis-settur tal-aluminju u f’setturi oħra (bħas-setturi finanzjarji u tal-input) tippermetti lill-GtĊ jinterferixxi fir-rigward tal-prezzijiet u tal-kostijiet.

3.2.1.5. Distorsjonijiet sinifikanti skont it-tielet inċiż tal-Artikolu 2(6a)(b) tar-Regolament bażiku: politiki jew miżuri pubbliċi li jiddiskriminaw favur fornituri domestiċi jew li b’xi mod ieħor jinfluwenzaw il-forzi tas-suq ħieles

(113) Id-direzzjoni tal-ekonomija Ċiniża hija determinata b’mod sinifikanti minn sistema elaborata ta’ ppjanar li tistabbilixxi l-prijoritajiet u tippreskrivi l-għanijiet li l-gvernijiet ċentrali u lokali jridu jiffukaw fuqhom. Jeżistu pjanijiet rilevanti fil-livelli kollha tal-gvern u dawn ikopru prattikament is-setturi ekonomiċi kollha. L-objettivi stabbiliti mill-istrumenti ta’ ppjanar huma ta’ natura vinkolanti u l-awtoritajiet f’kull livell amministrattiv jimmonitorjaw l-implimentazzjoni tal-pjanijiet mil-livell aktar baxx korrispondenti ta’ gvern. B’mod ġenerali, is-sistema ta’ ppjanar fiċ-Ċina tirriżulta f’riżorsi diretti lejn setturi ddeżinjati bħala strateġiċi jew inkella politikament importanti mill-gvern, minflok ma jiġu allokati f’konformità mal-forzi tas-suq (42).

(114) Pereżempju, il-gvern għandu rwol ewlieni fl-iżvilupp tas-settur Ċiniż tal-aluminju. Dan huwa kkonfermat fil-bosta pjanijiet, direttivi u dokumenti oħra li jappartjenu direttament jew indirettament lis-settur, li jinħarġu fil-livell nazzjonali, reġjonali u muniċipali. Permezz ta’ dawn l-istrumenti u strumenti oħra, il-gvern imexxi u jikkontrolla virtwalment kull aspett tal-iżvilupp u tal-funzjonament tas-settur tal-aluminju. Tali politiki għandhom impatt dirett jew indirett importanti fuq il-kostijiet tal-produzzjoni tal-estrużjonijiet tal-aluminju.

(115) F’konformità mas-sejbiet tal-Kummissjoni fil-każ ta’ ċertu foil tal-aluminju f’rombli li joriġina miċ-Ċina (43), il-fatti li ġejjin huma applikabbli bl-istess mod għal dan il-każ li jikkonċerna estrużjonijiet tal-aluminju, li huwa, b’mod simili, prodott downstream tal-aluminju:

(116) Għalkemm it-13-il Pjan ta’ Ħames Snin dwar l-Iżvilupp Ekonomiku u Soċjali (44) ma jinkludix dispożizzjonijiet speċifiċi dwar l-aluminju, għall-industrija tal-metall mhux ferruż inġenerali, dan jipprevedi strateġija ta’ promozzjoni tal-kooperazzjoni rigward il-kapaċità ta’ produzzjoni internazzjonali u l-manifattura tat-tagħmir. Biex jintlaħqu dawn l-għanijiet, il-pjan jikkonferma li se jsaħħaħ is-sistemi ta’ appoġġ relatati mal-pjattaformi tat-tassazzjoni, tal-finanzi, tal-assigurazzjoni, tal-investiment u tal-finanzjament, kif ukoll mal-pjattaformi tal-valutazzjoni tar-riskju (45).

(117) Il-pjan settorjali korrispondenti, il-Pjan ta’ Żvilupp għall-Industrija tal-Metall Mhux Ferruż (2016-2020) (“il-Pjan”) jistabbilixxi politiki u miri speċifiċi li l-gvern għandu l-għan li jilħaq għal għadd ta’ industriji tal-metalli mhux ferrużi (46), inkluż l-aluminju.

(118) Il-Pjan għandu l-għan li jkabbar il-firxa tat-tipi ta’ prodotti li jiġu prodotti mill-industrija Ċiniża tal-aluminju, fost l-oħrajn billi tiġi appoġġata l-innovazzjoni. Dan jitlob li jkun hemm żvilupp rapidu tas-sistema ta’ sjieda mħallta u li tingħata spinta lill-vitalità tal-SOEs. Huwa jipprevedi wkoll il-possibbiltà li jinħażnu stokkijiet ta’ metalli mhux ferrużi, it-titjib tas-sigurtà tar-riżorsi, inkluż l-aluminju, u jistabbilixxi miri kwantitattivi speċifiċi biex jitnaqqas il-konsum tal-enerġija, jiżdied il-proporzjon ta’ aluminju rriċiklat fil-produzzjoni u jiżdied l-użu tal-kapaċità (47).

(119) Il-Pjan jipprevedi wkoll aġġustamenti strutturali b’kontroll aktar strett fuq faċilitajiet ġodda tat-tidwib u l-eliminazzjoni tal-kapaċità li tkun skadiet. Dan jipprevedi d-distribuzzjoni ġeografika tal-impjanti tal-ipproċessar, jiffoka fuq proġetti biex jiżdied l-isfruttament tar-riżorsi tal-boksajt u tal-alumina u jkopri l-politika tal-provvista u tal-ipprezzar tal-elettriku (48).

(120) B’din il-firxa wiesgħa ta’ miżuri u politiki, il-Pjan jirrappreżenta kontinwazzjoni tal-Pjan ta’ Aġġustament u Rivitalizzazzjoni għall-Industrija tal-Metalli Mhux Ferrużi tal-2009 li ġie adottat biex jittaffu l-effetti negattivi tal-kriżi finanzjarja fuq l-industrija tal-metall mhux ferruż. L-objettivi ewlenin stabbiliti fil-pjan jinkludu, fost oħrajn, kontroll tal-volum tal-produzzjoni, ristrutturar, forniment tal-materja prima mis-sors, politika dwar it-tassazzjoni fuq l-esportazzjoni, is-sigurtà tar-riżorsi, il-ħżin ta’ stokkijiet, l-innovazzjoni teknoloġika, il-politika finanzjarja, u l-ippjanar u l-implimentazzjoni (49).

(121) Dokument ta’ politika ieħor immirat lejn is-settur tal-aluminju huwa l-Kundizzjonijiet Standard applikabbli għall-Industrija tal-Aluminju li nħarġu mill-MIIT fit-18 ta’ Lulju 2013 sabiex jitħaffef l-aġġustament strutturali u tittaffa l-espansjoni diżorganizzata tal-kapaċitajiet ta’ tidwib tal-aluminju. Il-Kundizzjonijiet Standard jintroduċu kwantitajiet minimi ta’ produzzjoni għal impjanti ġodda, standards ta’ kwalità u sigurtà tal-provvista għall-boksajt u għall-alumina li jiġu importati u fornuti b’mod domestiku. Il-Kundizzjonijiet Standard jindikaw li l-MIIT hija l-awtorità inkarigata mill-istandardizzazzjoni u mill-ġestjoni tal-industrija tal-aluminju, kif ukoll mill-pubblikazzjoni tal-lista ta’ kumpaniji awtorizzati biex joperaw fl-industrija tal-aluminju (50).

(122) Fl-Opinjoni ta’ Gwida dwar il-ħolqien ta’ ambjent tas-suq eċċellenti, it-trawwim tal-aġġustament u t-trasformazzjoni strutturali tal-industrija tal-metall mhux ferruż u ż-żieda fil-benefiċċji maħruġa mill-Uffiċċju Ġenerali tal-Kunsill tal-Istat fl-2016 (2016/42) (51), l-awtoritajiet Ċiniżi jiddikjaraw bħala objettivi ewlenin “l-ottimizzazzjoni tal-istruttura tal-industrija tal-metall mhux ferruż; L-ibbilanċjar tal-provvista u d-domanda ta’ kategoriji ta’ prodotti ewlenin; Iż-żamma tar-rata ta’ utilizzazzjoni tal-kapaċità tal-produzzjoni tal-aluminju elettrolitiku ogħla minn 80 %; Iż-żieda b’mod sinifikanti tal-kapaċità tas-sigurtà tal-provvista tar-riżorsi minerali għall-minerali bħar-ram u l-aluminju” (52). Id-dokument jippreskrivi wkoll “il-kontroll b’mod strett tal-kapaċità l-ġdida tal-produzzjoni.” Biex jinkiseb dan, l-Istat jeħtieġ li: “Jiżgura l-implimentazzjoni ta’ proġetti ta’ kostruzzjoni ġodda tal-aluminju elettrolitiku indispensabbli (riformati, estiżi); […] Juża s-superviżjoni soċjali u għodod oħra; Iżid l-isforzi ta’ superviżjoni u spezzjoni; Jinvestiga b’mod strett u jittratta proġetti ġodda tal-aluminju elettrolitiku li jiksru r-regolamenti” (53). Dawn id-dispożizzjonijiet juru l-grad sostanzjali tal-intervent tal-GtĊ fis-settur tal-metalli mhux ferrużi, inkluż is-settur tal-aluminju.

(123) L-interferenza mill-Istat imsemmija hawn fuq fil-funzjonament tas-settur tal-aluminju permezz ta’ dokumenti tal-ippjanar hija riflessa wkoll fil-livell provinċjali. Pereżempju, l-Avviż tal-Gvern tal-Provinċja ta’ Shandong dwar il-pjan ta’ implimentazzjoni għall-aċċellerazzjoni tal-iżvilupp ta’ kwalità għolja tas-seba’ industriji intensivi fl-enerġija (2018/248) tas-6 ta’ Novembru 2018 jirrikjedi t-“trawwim tal-estensjoni tal-katina tal-industrija tal-aluminju elettrolitiku” permezz tal-azzjonijiet li ġejjin: “iż-żieda ulterjuri tal-proporzjon tal-ipproċessar fin u fil-fond ta’ aluminju elettrolitiku likwidu u materjali għall-ipproċessar tal-aluminju; il-ħeffa u t-trawwim tal-estensjoni tal-katina tal-industrija tal-aluminju għal prodotti lesti u prodotti ta’ kwalità għolja; l-espansjoni tal-użu ta’ materjali tal-aluminju ta’ kwalità għolja; iż-żieda tal-possibbiltajiet ta’ żvilupp tal-industrija tal-ipproċessar tal-aluminju (54).”

(124) Kif stabbilit mill-Kummissjoni fir-Rapport tagħha, l-Istat ilu jintervjeni fil-funzjonament tas-settur tal-aluminju għal ħafna snin qabel ma ħarġu d-dokumenti ta’ politika msemmija hawn fuq, dan jidher pereżempju mil-Linji Gwida għall-Aċċellerazzjoni tar-Ristrutturar tal-Industrija tal-Aluminju (“Linji Gwida għar-Ristrutturar”) (55), maħruġa mill-NDRC f’April 2006. Din tal-aħħar qieset l-aluminju bħala prodott fundamentali fl-iżvilupp tal-ekonomija nazzjonali. Il-Linji Gwida għar-Ristrutturar jiddikjaraw li, fl-implimentazzjoni tal-Politika għall-Iżvilupp Industrijali approvata mill-Kunsill tal-Istat, għandhom jintlaħqu objettivi speċifiċi f’ċerti oqsma. Dawn l-oqsma kienu: It-tisħiħ tal-konċentrazzjoni fl-industrija; L-aċċess għal kapital finanzjarju (ara wkoll it-Taqsima 3.2.1.8 hawn taħt); L-organizzazzjoni tal-industrija; Il-kontroll strett tal-esportazzjonijiet tal-aluminju elettrolitiku; u L-eliminazzjoni tal-kapaċità li tkun skadiet.

(125) Barra minn hekk, il-Kummissjoni kkonstatat li l-Istat Ċiniż kien qed jinterferixxi mal-operat ħieles tal-forzi tas-suq fis-settur tal-prodotti upstream tal-aluminju, u b’hekk fil-produzzjoni tal-inputs u tal-inputs għall-inputs, li jintużaw mill-produtturi tal-prodott ikkonċernat. F’dan ir-rigward, pereżempju, l-Avviż dwar it-trawwim tal-iżvilupp ordnat tal-Industrija tal-Alumina (2018/1655) maħruġ fit-28 ta’ Diċembru 2018 mill-Uffiċċju Ġenerali tal-MIIT (56) jistipula, fir-rigward tal-alumina (input ewlieni fil-produzzjoni tal-aluminju primarju), li “gwidati mill-ideoloġija soċjalista ta’ Xi Jinping b’karatteristiċi Ċiniżi f’era ġdida, [il-partiti rilevanti kollha] jimplimentaw b’mod komprensiv u sħiħ l-ispirtu tad-19-il Kungress Nazzjonali tal-Partit; iżżommu mal-orjentazzjoni ġenerali tal-istabbiltà fix-xogħol li jkun għaddej; iżżommu mal-kunċett ta’ żvilupp ġdid; jiffokaw fuq ir-riformi strutturali min-naħa tal-provvista; jagħmlu użu sħiħ mir-rwol deċiżiv tas-suq fl-allokazzjoni tar-riżorsi, fl-involviment aħjar tal-gvern, […] fl-indirizzar tal-ħtiġijiet tal-iżvilupp domestiku, u fil-promozzjoni ta’ żvilupp ordnat u b’saħħtu tal-industrija tal-alumina.” (57) L-istess dokument jiddikjara li “l-Kummissjonijiet għall-Iżvilupp u r-Riforma provinċjali u l-amministrazzjonijiet tal-MIIT għandhom: iżommu ruħhom aġġornati dwar l-iżviluppi attwali fl-industrija tal-alumina fir-reġjun tagħhom; jikkombinaw l-iżvilupp ekonomiku u soċjali, il-bażi tal-industrija, id-domanda tas-suq u l-konsum tal-enerġija u l-kapaċità ambjentali tar-reġjun tagħhom; issaħħu l-ippjanar xjentifiku għall-iżvilupp tal-industrija tal-alumina; jikkoordinaw l-iskala u t-tqassim tal-iżvilupp tal-industrija tar-reġjun tagħhom; jiżguraw id-dimostrazzjonijiet tal-proġetti; jimplimentaw b’mod strett ir-rekwiżiti tal-kostruzzjoni; jappoġġaw b’mod ordnat il-kostruzzjoni ta’ proġetti; issaħħu s-superviżjoni tal-proċess kollu; jiżguraw li l-iskala tal-iżvilupp tal-industrija taqbel mad-domanda tas-suq domestiku u l-kapaċità ta’ rfigħ lokali; jipprevjenu l-għaġġla fil-kostruzzjoni ta’ proġetti.” (58) Sabiex jinkiseb dan tal-aħħar, id-dokument jippreskrivi t-tisħiħ tas-superviżjoni u l-ispezzjoni: “Skont ir-rekwiżiti ta’ dan l-avviż, il-Kummissjoni Nazzjonali għall-Iżvilupp u r-Riforma, il-Ministeru għall-Industrija u t-Teknoloġija tal-Informazzjoni, flimkien mal-Assoċjazzjoni tal-Industrija tal-Metalli mhux ferrużi taċ-Ċina u partijiet rilevanti oħra għandhom jipproċedu għal spezzjonijiet ta’ proġetti ta’ kostruzzjoni tal-alumina fil-forma ta’ ittri ta’ stħarriġ, riċerka u investigazzjonijiet każwali. F’każ ta’ problemi, dawn għandhom jiġu trattati b’mod strett skont ir-regolament rilevanti.” (59) Id-dispożizzjonijiet deskritti hawn fuq juru l-grad ta’ intervent u kontroll mill-Istat fis-suq Ċiniż tal-alumina, input ewlieni fil-produzzjoni tal-aluminju primarju, li huwa l-materja prima użata mill-produtturi tal-estrużjonijiet tal-aluminju.

(126) Input ieħor fil-produzzjoni tal-prodott ikkonċernat huwa l-elettriku, li jikkostitwixxi 2 %-3 % tal-kost tal-produzzjoni tal-estrużjonijiet tal-aluminju. F’dan ir-rigward, il-Kummissjoni kkonstatat evidenza ta’ distorsjonijiet ikkawżati mill-Istat li jaffettwaw il-prezz tal-elettriku pprovdut lill-produtturi Ċiniżi tal-aluminju. B’mod partikolari, ġie stabbilit li l-Istat intervjena favur il-produtturi Ċiniżi permezz ta’ pprezzar tal-enerġija differenzjat u aktar vantaġġuż. Fl-Opinjoni ta’ Gwida dwar il-ħolqien ta’ ambjent tas-suq eċċellenti, it-trawwim tal-aġġustament u t-trasformazzjoni strutturali tal-industrija tal-metall mhux ferruż u ż-żieda fil-benefiċċji msemmija hawn fuq, l-awtoritajiet Ċiniżi rrikonoxxew bħala għan ta’ politika “it-tkomplija tal-implimentazzjoni tal-politika differenzjata tal-prezzijiet tal-elettriku; L-inkoraġġiment tal-utenti eliġibbli tal-elettriku biex jikkonkludu ftehimiet diretti ma’ kumpaniji tal-ġenerazzjoni tal-enerġija; L-iffissar ta’ prezzijiet permezz ta’ negozjar” (60). Il-Kummissjoni stabbilixxiet ukoll li politiki simili ġew implimentati fil-livell provinċjali. Pereżempju, fil-Provinċja ta’ Yunnan, skont l-informazzjoni rrappurtata miċ-China Industry Journal f’Novembru 2019: “Sabiex jiġi implimentat il-pjan, Yunnan ħarġet suċċessivament politiki speċifiċi bħall-“Opinjoni ta’ Implimentazzjoni dwar il-Promozzjoni tal-Iżvilupp Integrat tal-Idroenerġija u l-Materjali tal-Aluminju” u l-“Pjan li jimplimenta prezzijiet preferenzjali għall-promozzjoni tal-użu tal-Idroenerġija”. Jidher ċar li kwalunkwe intrapriża li ġġib il-kwota tal-kapaċità tagħha lil Yunnan għandha tibbenefika mill-politika ta’ “prezz preferenzjali bi trażmissjoni sħiħa”, li jfisser li għall-ewwel 5 snin, l-aluminju elettrolitiku għandu jibbenefika minn prezz preferenzjali speċjali tal-elettriku ta’ RMB 0,25 għal kull kWh. Fir-rigward tal-ipproċessar fil-fond tal-materjali, għandu jingħata prezz preferenzjali speċjali tal-elettriku ta’ RMB 0,20 għal kull kWh. Skont rapporti, il-proġetti integrati ta’ Henan Shenhuo u Sichuan Qija li ġabu kwoti għall-bini f’Yunnan diġà bbenefikaw mill-politika għal proġetti ta’ integrazzjoni u ffirmaw ftehimiet rilevanti ma’ gvernijiet lokali, kumpaniji tal-enerġija elettrika, u kumpaniji tal-ġenerazzjoni tal-enerġija” (61).

(127) Bħala eżempju ieħor ta’ interferenza mill-Istat, fil-livell provinċjali, fl-Avviż imsemmi qabel tal-Gvern tal-Provinċja ta’ Shandong dwar il-pjan ta’ implimentazzjoni għall-aċċellerazzjoni tal-iżvilupp ta’ kwalità għolja tas-seba’ industriji intensivi fl-enerġija, l-awtoritajiet ħarġu miri ta’ trasformazzjoni u ta’ aġġornament għall-industrija tal-aluminju elettrolitiku fir-rigward tal-użu tal-enerġija: “Sal-2022, il-konsum tal-elettriku tal-aluminju elettrolitiku għal kull tunnellata għandu jaqa’ għal madwar 12800 kWh, ir-rata ta’ pproċessar fil-fond tal-aluminju elettrolitiku fil-provinċja għandha tilħaq madwar 50 %, u l-valur miżjud tal-aluminju għal kull tunnellata għandu jiżdied b’medja ta’ aktar minn 30 %” (62).

(128) Fir-rigward tal-infurzar tad-dispożizzjonijiet li jinsabu fid-dokumenti tal-ippjanar imsemmija hawn fuq, l-assoċjazzjonijiet Ċiniżi tal-industrija għandhom rwol importanti. Dawn l-entitajiet għandhom jiggarantixxu li l-industrija timplimenta l-politiki tal-GtĊ. Din ir-responsabbiltà hija kkonfermata mill-fatt li fl-attività tagħhom, huma jikkollaboraw mill-qrib mal-awtoritajiet tal-Istat, li huwa rifless fl-istatuti tagħhom. Fil-każ tas-settur tal-aluminju, l-Istatut ta’ Assoċjazzjoni, tal-Assoċjazzjoni tal-Industrija tal-Metalli mhux Ferrużi taċ-Ċina jafferma b’mod partikolari li “l-Assoċjazzjoni taderixxi mal-linja bażika u diversi prinċipji u politiki tal-partit, tirrispetta l-Kostituzzjoni, il-liġijiet, ir-regolamenti u l-politiki nazzjonali, u tirrispetta l-valuri soċjali u morali. Għandha żżomm mal-iskop li sservi lill-gvern, l-industrija, l-intrapriżi u lill-maniġers tan-negozju; għandha tistabbilixxi u ttejjeb l-mekkaniżmu ta’ awtodixxiplina tal-industrija; għandha tinvolvi b’mod sħiħ lill-persunal tal-gvern biex tikseb l-assistenza; għandu jkollha rwol ta’ tranżizzjoni bejn il-gvern u l-intrapriżi.” (l-Artikolu 3). Bl-istess mod, l-Artikolu 25 jiddikjara li l-president, il-viċi president u s-segretarju ġenerali tal-Assoċjazzjoni jridu jissodisfaw l-ewwel kundizzjoni li: “Jaderixxu mal-linja, il-prinċipji u l-politiki tal-partit, u jkollhom kwalitajiet politiċi tajbin” (63).

(129) Bl-istess mod, l-Istatut ta’ Assoċjazzjoni, tal-Assoċjazzjoni tal-Industrija tal-Fabbrikazzjoni Mhux Ferruża taċ-Ċina jistipula li “l-Assoċjazzjoni taċċetta gwida tan-negozju kif ukoll superviżjoni u ġestjoni mill-Kummissjoni għas-Superviżjoni u l-Amministrazzjoni tal-Assi tal-Istat tal-Kunsill tal-Istat, il-Ministeru għall-Affarijiet Ċivili u l-Assoċjazzjoni tal-Industrija tal-Metalli Mhux Ferrużi taċ-Ċina” (l-Artikolu 4). Wieħed mill-elementi stabbiliti fl-ambitu tan-negozju tal-Assoċjazzjoni huwa wkoll li “b’mod attiv jitressqu suġġerimenti u opinjonijiet dwar l-iżvilupp tal-industrija u politiki, liġijiet u regolamenti tal-industrija skont il-prinċipji ġenerali u l-kompiti tal-Partit u l-Istat li jikkonċernaw il-bini ta’ sistema soċjalista tal-ekonomija tas-suq filwaqt li titqies is-sitwazzjoni attwali tal-industrija.” (l-Artikolu 6). Fl-aħħar, l-Artikolu 22 jippreskrivi wkoll li l-president, il-viċi president u s-segretarju ġenerali tal-Assoċjazzjoni jridu, fost l-oħrajn, jissodisfaw il-kundizzjoni li: “Jaderixxu mal-linja, il-prinċipji u l-politiki tal-partit, u jkollhom kwalitajiet politiċi tajbin” (64).

(130) Għalhekk, id-diversi pjanijiet, direttivi u dokumenti oħra li jappartjenu għall-aluminju, maħruġa fil-livell nazzjonali, reġjonali u muniċipali, juru b’mod ċar il-grad għoli ta’ intervent tal-gvern Ċiniż fis-settur tal-aluminju (65). Permezz ta’ dawn l-istrumenti u strumenti oħra, il-gvern jidderiġi u jikkontrolla virtwalment kull aspett mill-iżvilupp u l-funzjonament tas-settur.

(131) Lil hinn mill-pjanijiet, l-intervent tal-gvern fis-settur ħa l-forma, fost oħrajn, ta’ miżuri relatati mal-esportazzjoni, inklużi dazji tal-esportazzjoni, kwoti tal-esportazzjoni, rekwiżiti tal-prestazzjoni tal-esportazzjoni u rekwiżiti minimi tal-prezz tal-esportazzjoni fuq materja prima differenti għall-aluminju.

(132) Il-GtĊ ikompli jiskoraġġixxi l-esportazzjonijiet tal-aluminju primarju u tal-inputs tiegħu, bl-għan li jippromwovi prodotti tal-aluminju b’valur miżjud ogħla. Dan l-objettiv huwa segwit bl-għoti ta’ rifużjonijiet sħaħ jew parzjali tal-VAT fuq prodotti tal-aluminju downstream flimkien ma’ rifużjonijiet mhux kompluti tal-VAT u taxxi tal-esportazzjoni fuq l-aluminju primarju (66).

(133) Kif ikkonstatat mill-Kummissjoni (ara l-premessa (126)), il-prezzijiet tal-inputs ewlenin bħall-enerġija u l-elettriku jiġu influwenzati minn tipi differenti ta’ intervent tal-gvern (67). Tipi oħra ta’ intervent tal-gvern li jwasslu għal distorsjonijiet fis-suq jinkludu l-politika ta’ ħżin ta’ stokkijiet permezz tal-Uffiċċju tar-Riżerva tal-Istat u r-rwol tas-Shanghai Futures Exchange (SHFE) (68). Barra minn hekk, bosta investigazzjonijiet tad-difiża tal-kummerċ stabbilew li l-gvern Ċiniż b’mod konsistenti ta tipi differenti ta’ miżuri ta’ appoġġ mill-Istat lill-produtturi tal-aluminju (69). L-intervent estensiv tal-GtĊ fis-settur tal-aluminju wassal għall-kapaċità żejda (70), li aktarx huwa l-aktar eżempju ċar tal-implikazzjonijiet tal-politiki tal-GtĊ u tad-distorsjonijiet li jirriżultaw.

(134) L-Istudju tal-OECD identifika wkoll appoġġ tal-gvern addizzjonali li jinfluwenza l-forzi tas-suq fis-settur tal-aluminju. Tali appoġġ tipikament jieħu l-forma ta’ inputs, b’mod partikolari l-elettriku u l-alumina primarja, mibjugħa bi prezzijiet aktar baxxi minn dawk tas-suq (71). L-Istudju tal-OECD jiddeskrivi wkoll kif l-objettivi tal-GtĊ għas-settur tal-aluminju jissarrfu f’politiki industrijali u f’azzjonijiet speċifiċi fil-livell provinċjali u lokali, inkluż pereżempju injezzjonijiet ta’ kapital, drittijiet ta’ pussess ta’ prijorità għar-riżorsi minerali, għotjiet u sussidji tal-gvern jew inċentivi fiskali (72).

(135) Fil-qosor, il-GtĊ għandu miżuri fis-seħħ biex iħeġġeġ lill-operaturi jikkonformaw mal-objettivi tal-ordni pubbliku li jappoġġaw lill-industriji ewlieni, inkluż is-settur tal-aluminju, li jkopri l-produzzjoni tal-estrużjonijiet tal-aluminju, kif ukoll l-aluminju primarju, il-materja prima ewlenija li tintuża fil-manifattura tal-prodott ikkonċernat (aktar minn 50 % tal-kostijiet ta’ produzzjoni tiegħu). Tali miżuri jimpedixxu l-forzi tas-suq milli joperaw b’mod ħieles.

3.2.1.6. Distorsjonijiet sinifikanti skont ir-raba’ inċiż tal-Artikolu 2(6a)(b) tar-Regolament bażiku: in-nuqqas, l-applikazzjoni diskriminatorja jew l-infurzar inadegwat tal-liġijiet fil-qasam tal-fallimenti, dak soċjetarju jew dak tal-proprjetà

(136) Skont l-informazzjoni fil-fajl, is-sistema Ċiniża dwar il-falliment ma tagħtix riżultati adegwati b’rabta mal-objettivi ewlenin tagħha stess bħal pereżempju li tissalda l-pretensjonijiet u d-djun b’mod ġust u li tissalvagwardja d-drittijiet u l-interessi legali tal-kredituri u tad-debituri. Dan jidher li huwa msejjes fil-fatt li filwaqt li l-liġi Ċiniża dwar il-falliment tiddependi b’mod formali fuq prinċipji simili għal dawk li jiġu applikati f’liġijiet korrispondenti ta’ pajjiżi oħra għajr iċ-Ċina, is-sistema Ċiniża hija kkaratterizzata minn nuqqas ta’ infurzar sistematiku. L-għadd ta’ fallimenti jibqa’ magħruf li huwa baxx meta mqabbel mad-daqs tal-ekonomija tal-pajjiż, mhux l-inqas minħabba li l-proċedimenti ta’ insolvenza jbatu minn għadd ta’ nuqqasijiet, li effettivament jiffunzjonaw bħala diżinċentiv għall-preżentazzjonijiet ta’ fallimenti. Barra minn hekk, ir-rwol tal-Istat fil-proċedimenti ta’ insolvenza għadu b’saħħtu u attiv, fejn spiss ikollu influwenza diretta fuq l-eżitu tal-proċedimenti (73).

(137) Barra minn hekk, in-nuqqasijiet tas-sistema tad-drittijiet tal-proprjetà huma partikolarment ovvji fir-rigward tas-sjieda tad-drittijiet tal-art u tal-użu tal-art fiċ-Ċina (74). L-art kollha hija proprjetà tal-Istat Ċiniż (art rurali bi proprjetà kollettiva u art urbana tal-Istat). L-allokazzjoni tagħha għadha tiddependi biss fuq l-Istat. Hemm dispożizzjonijiet legali li għandhom l-għan li jallokaw id-drittijiet għall-użu tal-art b’mod trasparenti u li huma mmirati lejn il-prezzijiet tas-suq, pereżempju bl-introduzzjoni ta’ proċeduri ta’ offerti. Madankollu, dawn id-dispożizzjonijiet ma jiġux irrispettati b’mod regolari, b’ċerti akkwirenti jiksbu l-art tagħhom mingħajr ħlas jew b’rati aktar baxxi mir-rati tas-suq (75). Barra minn hekk, l-awtoritajiet spiss isegwu għanijiet politiċi speċifiċi, inkluża l-implimentazzjoni tal-pjanijiet ekonomiċi, meta jkunu qed jallokaw l-art (76).

(138) L-istess bħas-setturi l-oħra fl-ekonomija Ċiniża, il-produtturi tal-estrużjonijiet tal-aluminju huma soġġetti għar-regoli ordinarji dwar il-liġijiet Ċiniżi dwar il-falliment, dwar il-liġi tal-kumpaniji u dwar il-proprjetà. L-effett ta’ dan huwa li anki dawn il-kumpaniji huma soġġetti għad-distorsjonijiet minn fuq għal isfel li jirriżultaw mill-applikazzjoni diskriminatorja jew mill-infurzar inadegwat tal-liġijiet dwar il-falliment u l-proprjetà. L-investigazzjoni attwali ma żvelat xejn li jqajjem dubji dwar dawn is-sejbiet.

(139) Din is-sejba hija appoġġjata mid-determinazzjoni affermattiva proviżorja tad-Dipartiment tal-Kummerċ tal-Istati Uniti, fl-Investigazzjoni dwar id-Dazju Kumpensatorju ta’ ċertu Fojl tal-Aluminju miċ-Ċina li, bl-użu tal-fatti disponibbli, sabet li l-forniment ta’ art tal-Gvern taċ-Ċina għal Remunerazzjoni Inqas Minn Adegwata tikkostitwixxi kontribuzzjoni finanzjarja skont it-tifsira tat-Taqsima 771 (5)(D) tal-Att dwar it-Tariffi tal-1930, kif emendat (77).

(140) Fid-dawl ta’ dan ta’ hawn fuq, il-Kummissjoni kkonkludiet li kien hemm applikazzjoni diskriminatorja jew infurzar inadegwat tal-liġijiet dwar il-falliment u l-proprjetà fis-settur tal-aluminju, inkluż fir-rigward tal-prodott ikkonċernat.

3.2.1.7. Distorsjonijiet sinifikanti skont il-ħames inċiż tal-Artikolu 2(6a)(b)tar-Regolament bażiku: il-kostijiet tal-pagi soġġetti għal distorsjoni

(141) Sistema ta’ pagi bbażati fuq is-suq ma tistax tiżviluppa kompletament fiċ-Ċina minħabba li l-ħaddiema u l-impjegaturi huma mxekkla fid-drittijiet tagħhom għal organizzazzjoni kollettiva. Iċ-Ċina ma rratifikatx għadd ta’ konvenzjonijiet essenzjali tal-Organizzazzjoni Internazzjonali tax-Xogħol (International Labour Organisation, “ILO”), b’mod partikolari dawk dwar il-libertà ta’ assoċjazzjoni u dwar in-negozjar kollettiv (78). Skont il-liġi nazzjonali, organizzazzjoni waħda biss tat-trade unions hija attiva. Madankollu, din l-organizzazzjoni mhijiex indipendenti mill-awtoritajiet tal-Istat u l-involviment tagħha fin-negozjar kollettiv u fil-protezzjoni tad-drittijiet tal-ħaddiema għadu rudimentali (79). Barra minn dan, il-mobbiltà tal-forza tax-xogħol Ċiniża hija ristretta mis-sistema tar-reġistrazzjoni tal-unitajiet domestiċi, li tillimita l-aċċess għall-firxa sħiħa tal-benefiċċji tas-sigurtà soċjali u ta’ benefiċċji oħrajn lir-residenti lokali ta’ żona amministrattiva partikolari. Dan tipikament jirriżulta f’ħaddiema li ma jkollhomx ir-reġistrazzjoni tar-residenza lokali li minħabba f'hekk isibu ruħhom f’pożizzjoni ta’ impjieg vulnerabbli u jirċievu introjtu aktar baxx mid-detenturi tar-reġistrazzjoni tar-residenza (80). Dan is-sejbien iwassal għad-distorsjoni tal-kostijiet tal-pagi fiċ-Ċina.

(142) Ma ġiet ippreżentata l-ebda evidenza rilevanti li turi li s-settur tal-aluminju, inklużi l-produtturi tal-estrużjonijiet tal-aluminju, mhuwiex soġġett għas-sistema Ċiniża dwar il-liġi tax-xogħol deskritta. Għalhekk is-settur tal-aluminju huwa affettwat mid-distorsjonijiet tal-kostijiet tal-pagi kemm direttament (fil-produzzjoni tal-prodott ikkonċernat jew tal-materja prima ewlenija għall-produzzjoni tiegħu) kif ukoll indirettament (f’termini ta’ aċċess għall-kapital jew għal inputs minn kumpaniji soġġetti għall-istess sistema tax-xogħol fiċ-Ċina).

3.2.1.8. Distorsjonijiet sinifikanti skont is-sitt inċiż tal-Artikolu 2(6a)(b)tar-Regolament bażiku: l-aċċess għall-finanzi mogħtija minn istituzzjonijiet li jimplimentaw objettivi ta’ ordni pubbliku jew li b’xi mod ieħor ma jaġixxux indipendentement mill-Istat

(143) L-aċċess għall-kapital għal atturi korporattivi fiċ-Ċina huwa soġġett għal diversi distorsjonijiet.

(144) L-ewwel nett, is-sistema finanzjarja Ċiniża hija karatterizzata mill-pożizzjoni b’saħħitha tal-banek tal-Istat (81), li, meta jagħtu aċċess għal finanzjament, iqisu kriterji oħra għajr il-vijabbiltà ekonomika ta’ proġett. B’mod simili għall-SOEs mhux finanzjarji, il-banek jibqgħu konnessi mal-Istat mhux biss permezz tas-sjieda, iżda wkoll permezz ta’ relazzjonijiet personali (l-ogħla karigi eżekuttivi ta’ istituzzjonijiet finanzjarji kbar tal-Istat fl-aħħar mill-aħħar jinħatru mis-CCP) (82) u, għal darba oħra, l-istess bħal fil-każ tal-SOEs mhux finanzjarji, il-banek jimplimentaw regolarment il-politiki pubbliċi mfassla mill-gvern. Meta jagħmlu dan, il-banek jikkonformaw ma’ obbligu legali espliċitu li jmexxu n-negozju tagħhom f’konformità mal-ħtiġijiet tal-iżvilupp ekonomiku u soċjali nazzjonali u skont il-gwida tal-politiki industrijali tal-Istat (83). Dan jiġi aggravat mir-regoli eżistenti addizzjonali, li jidderiġu l-finanzi f’setturi deżinjati mill-gvern bħala inċentivati jew li b’xi mod ieħor ikunu importanti (84).

(145) Filwaqt li huwa rikonoxxut li diversi dispożizzjonijiet legali jirreferu għall-ħtieġa li jiġu rrispettati l-imġiba bankarja normali u r-regoli prudenzjali bħall-ħtieġa li tiġi eżaminata l-affidabbiltà kreditizja tal-mutwatarju, l-evidenza massiva, inklużi s-sejbiet li saru fl-investigazzjonijiet tad-difiża tal-kummerċ, tissuġġerixxi li dawn id-dispożizzjonijiet għandhom biss rwol sekondarju fl-applikazzjoni tad-diversi strumenti legali.

(146) Barra minn hekk, il-klassifikazzjonijiet tal-bonds u tal-kreditu ta’ spiss huma distorti għal diversi raġunijiet, inkluż il-fatt li l-valutazzjoni tar-riskju tiġi influwenzata mill-importanza strateġika tad-ditta għall-GtĊ u mis-saħħa ta’ kull garanzija impliċita mill-gvern. L-istimi jissuġġerixxu bil-qawwa li l-klassifikazzjonijiet ta’ kreditu Ċ